title: S.R.L. Costruzioni Aeronautiche Tecnam

text: S.R.L. Costruzioni Aeronautiche Tecnam on veljesten Luigi ja Giovanni Pascalen Napolin lähelle vuonna 1986 perustama lentokonetehdas. He olivat aiemmin perustaneet ja johtaneet Partenavia-lentokonetehdasta.


title: S.R.L. Costruzioni Aeronautiche Tecnam

text: Uuden tehtaan ensimmäinen lentokone oli P.92 Echo, joka on ultrakevyt lentokone. Toinen yhtiön kone on P.96 “Golf”.


title: H-vene

text: H-vene on suomalaisen Hans Groopin vuonna 1967 suunnittelema retki- ja kilpakäyttöön soveltuva purjevene. H-vene on Suomen ja Euroopan suurin kansainvälisen purjehtijaliiton, ISAFin hyväksymä kilpaileva köliveneluokka. Groop suunnitteli ja rakensi veneen pursiseuransa HSS:n tukemana. H-vene syrjäytti määrällisesti nopeasti siihen asti pieniä köliveneluokkia hallinneen Hai-veneen. H-veneitä on Suomessa rakennettu kaikkeaan 950 kappaletta ja kansainvälisesti noin 5 000 kappaletta. H-veneen kilpailumiehitys on kolme henkilöä. Naisia tai junioreja saa kilpailuissa olla neljä. Retkikäytössä paras miehistön koko on 2–4 henkilöä purjehtimista ja veneessä yöpymistä ajatellen, mutta H-venettä voi purjehtia myös yksin tai jopa viiden henkilön miehistöllä. Veneessä on yöpymispaikat neljälle hengelle. Retkikäytössä usein varustettu noin neljän hevosvoiman pitkärikisellä perämoottorilla.


title: H-vene

text: Veikko Enberg voitti H-veneiden ensimmäiset epäviralliset Suomen-mestaruudet 1970, jolloin hän purjehti HSK:n lipun alla. Suomen kautta aikojen menestynein H-venepurjehtija on HSS:n Matti Rouhiainen, jolla on nimissään seitsemän SM-titteliä. Toiseksi menestynein on Merenkävijöiden Juhani Seppä viidellä mestaruudellaan. Pursiseuroista Merenkävijöillä ja HSS:llä on eniten mestaruuksia eli kuusi kappaletta. Toiseksi eniten on HSK:lla eli viisi kappaletta.


title: H-vene

text: Veneen suunnittelu alkoi 1965. Hans Groop keskusteli veneelle asetettavista vaatimuksista erityisesti HSS:n kilpa- ja matkapurjehtijoiden kanssa. Suunnitteilla olleen veneen tulisi voida yhdistää Suomen siihen saakka suurimman köliveneluokan Hain ja Kansanveneen parhaat puolet, samalla huomioiden Louhen ja Saaristoristeilijöiden linjat ja ulkonäön.


title: H-vene

text: Tuloksena oli vene, joka oli alusta alkaen menestys. Uusien piirustusten perusteella Nils Anderssons båtvarv rakensi Porvoossa 15 veneen sarjan 1968. Lopputalvella 1968 veistämö rakensi vielä 20 H-veneen sarjan. Suunnittelija Hans Groop tilasi itselleen veneen L-8, joka sai nimekseen Arancia. Ensimmäinen H-vene esiteltiin Helsingin venemessuilla helmikuussa 1968. Näyttelyn yhteydessä myytiin kaikki ensimmäisen valmistussarjan 15 venettä. H-vene maksoi 13 500 markkaa (vastaa noin 20 260 euroa 2013 hinnoissa), joka tuolloin oli puolet vastaavan kokoisen puisen purjeveneen hinnasta. Vamistus siirtyi Artekno Oy:lle, jolla oli aikaisempaa kokemusta lujitemuovin käytöstä soutuveneiden valmistuksessa. Veneveistämö Nils Andersson -nimensä muuttanut telakka palasi laadukkaiden puuveneiden valmistukseen.


title: H-vene

text: H-vene yhdistys, sittemmin liitto, perustettiin Suomeen vuonna 1969. Sen ensimmäisenä puheenjohtajana toimi HSS:n silloinen satamakapteeni ja intendentti Veikko Enberg. Vuonna 1970 SPL hyväksyi veneen uutena yksityyppi-veneluokkana. Skandinavian Purjehtijaliitto hyväksyi veneen 1972 ja I.Y.R.U. hyväksyi H-veneen yksityyppiluokaksi vuonna 1977.


title: Belizen rantariuttojen suojelualue

text: Belizen rantariuttojen suojelualue on ollut UNESCOn maailmanperintöluettelon suojelukohde vuodesta 1996 alkaen. Se käsittää yli 300 kilometriä pitkän koralliriutan, joka on pohjoisen pallonpuoliskon suurin ja maailman toiseksi suurin riutta Australian Ison valliriutan jälkeen. Riutta ulottuu Meksikon rajalta lähelle Guatemalan rajaa. Sen ulkopuolella on kolme suurta atollia. Riutan ja mantereen välissä on laguuni, joka levenee ja syvenee etelään päin. Pohjoisessa sen syvyys on vain 2-3 metriä, etelässä jopa 65 metriä.


title: Belizen rantariuttojen suojelualue

text: Riutan kuvatuin kohde on The Great Blue Hole, "sininen aukko", luolan jäännös, joka on pyöreä, halkaisijaltaan 300 m, 130 m syvä sinisenä hohtava kuoppa ilman kattoa. Se on suosittu snorklauskohde, jossa näkee kaloja, koralleja, pesusieniä ja muita meren selkärangattomia. Jacques-Yves Cousteau toi luolan maailmanmaineeseen tuomalla kuvauslaivansa "Calypso"n sinne vuonna 1971.


title: Panavia

text: Panavia Aircraft GmbH oli British Aircraft Corporationin, Fiatin ja Messerschmitt-Bölkow-Blohmin yhteenliittymä sotilaslentokoneiden suunnittelua ja valmistusta varten.


title: Panavia

text: Se perustettiin vuonna 1969 ja rekisteröitiin Saksaan.


title: Panavia

text: Panavia kehitti Panavia Tornado-hävittäjälentokoneen. Kyseessä oli Länsi-Euroopan lentokoneteollisuuden varautumisesta 1970-luvun alussa tapahtuneeseen "vuosisadan asekauppaan", jossa muun muassa F-16, Tornado, Viggen ja Mirage kilpailivat NATO:n standardihävittäjän roolista.


title: Sotaylioikeus

text: Sotaylioikeus oli Suomessa vuosina 1920–1952 toiminut sotatuomioistuin, joka toimi sotilasrikosasioissa ylioikeutena. Sotaylioikeus perustettiin vuonna 1920 annetulla "lailla sotatuomioistuimista ja oikeudenkäynnistä niissä" ja lakkautettiin rauhan aikana vuonna 1952, jolloin sen tehtävät siirrettiin samana vuonna perustetulle Helsingin hovioikeudelle.


title: Sotaylioikeus

text: Sotaylioikeuteen kuului puheenjohtajana sotaylituomari, jolla tuli olla taitoa ja kokemusta tuomarintoimessa, sekä jäseninä kaksi lainoppinutta sotaylituomaria ja kaksi vähintään esiupseerin arvoista upseeria, joista toisen tuli kuulua armeijaan ja toisen laivastoon. Oikeudessa oli siis kolme lainoppinutta sotaylituomaria ja kaksi sotilasjäsentä.


title: Sotaylioikeus

text: Sotaylioikeuden tuli ensimmäisenä oikeusasteena tuomita seuraavissa asioissa, silloin kun ne kuuluivat sotatuomioistuimeen:


title: Sotaylioikeus

text: Sotaylioikeus ratkaisi myös:


title: Sotaylioikeus

text: Sotaylioikeuden oli myöskin valvottava ja pidettävä huolta siitä, että oikeutta sen alaisissa sotaoikeuksissa käytettiin lain oikean tarkoituksen mukaisesti.


title: Sotaylioikeus

text: Sotaylioikeus kokoontui puheenjohtajan kutsusta istuntoon niin usein kuin asiat vaativat. Muuten asioiden käsittelyssä noudatettiin soveltuvin osin, mitä asioiden käsittelystä hovioikeudessa oli yleisesti säädetty.


title: Sotaylioikeus

text: Muutoksenhausta oli säädetty, että eräissä törkeissä asioissa sotaylioikeus alisti päätöksensä korkeimman oikeuden tutkittavaksi. Toisissa asioissa taas oli asianosaisilla valitusoikeus korkeimpaan oikeuteen. Vähäisissä asioissa sotaylioikeuden päätös oli lopullinen, eikä siitä saanut valittaa.


title: Sotaylioikeus

text: Virallisena syyttäjänä sotaylioikeudessa oli "sotaviskaali". Hänet nimitti tehtävään korkein oikeus sotaylioikeuden esityksestä, ja hänen oli oltava lainoppinut. Sotaviskaalin oli oikeuskanslerin valvonnan alaisena pidettävä silmällä sitä tapaa, millä syyttäjäpuhevaltaa sotaoikeuksissa käytettiin. Sotaylioikeuden virallinen syyttäjä oli velvollinen ajamaan syytettä asioissa, joiden käsitteleminen kuului sotaoikeudelle, sekä tarpeen vaatiessa toimittamaan asiassa alustavan tutkimuksen. Hänen oli noudatettava myös, mitä syyttäjästä oli yleisesti säädetty, sekä sotaviskaalin soveltuvin kohdin hovioikeuden kanneviskaalista annettuja säännöksiä.


title: KwaZulu

text: KwaZulu oli Etelä-Afrikan suurapartheidin aikana perustettu bantustan eli niin sanottu kotimaa zulu-heimolle. KwaZulun alkuperäinen pääkaupunki oli Nongoma, mutta se siirrettiin vuonna 1980 Ulundiin. KwaZulun johtajana, eli päällikköministerinä, toimi vuodesta 1970 päällikkö Mangosuthu Buthelezi. KwaZulu oli Inkatha-vapauspuolueen, jonka puheenjohtajana Buthelezi myös toimi, vankkaa kannatusaluetta. Etelä-Afrikka myönsi KwaZululle nimellisen sisäisen itsehallinnon vuonna 1977, mutta se ei koskaan "itsenäistynyt" päällikkö Buthelezin vastustuksesta johtuen. Vuonna 1994 KwaZulu liitettiin takaisin Etelä-Afrikkaan ja se kuuluu nykyisin maan KwaZulu-Natalin provinssiin.


title: Tullyn–Fisherin relaatio

text: Tullyn-Fisherin relaatio on yhteys kierteisgalaksin pyörimisnopeuden ja kokonaisluminositeetin välillä. Sen huomasivat ensimmäisenä Brent Tully ja Richard Fisher 1977. Relaatio ei päde ellipsigalakseille vaikkakin niille on olemassa samantapainen yhteys.


title: Tullyn–Fisherin relaatio

text: Tullyn-Fisherin relaation mukaan galaksin luminositeetti formula_1 riippuu pyörimisnopeudesta formula_2 siten, että


title: Tullyn–Fisherin relaatio

text: Tullyn-Fisherin relaatio on eräs tarkimmista keinoista kierteisgalaksien etäisyyksien määrittämisessä. Galaksin pyörimisnopeus on helppo mitata mittaamalla galaksin spektristä spektriviivojen ja (etenkin neutraalin vedyn 21cm spektriviivan) levenemistä. Tullyn-Fisherin relaation avulla saadaan laskettua galaksin luminositeetti, jota voidaan verrata galaksin näennäiseen magnitudiin ja näin etäisyysmodulin avulla laskea galaksin etäisyys.


title: Tullyn–Fisherin relaatio

text: Tullyn-Fisherin relaatio on kokeellisesti havaittu ilmiö ja vaikka onkin intuitiivisesti odotettavissa, että galaksin luminositeetilla (kaikkien tähtien yhteenlasketulla kirkkaudella) ja galaksin massalla (joka puolestaan määrää pyörimisnopeuden) on yhteys, lakia ei osata kunnolla teoreettisesti selittää.


title: Kitinen

text: Kitinen on Kemijoen 235 kilometriä pitkä sivujoki Kittilän, Sodankylän ja Pelkosenniemen kuntien alueella Suomen Lapissa. Sen varrella on kaikkiaan seitsemän vesivoimalaa ja useita tekojärviä, suurimpana Porttipahdan tekojärvi yläjuoksulla. Kitisen sivujokia ovat Luiro, Sattanen ja Jeesiöjoki.


title: Kitinen

text: Järjestyksessä alajuoksulta lähtien:


title: Inkatha-vapauspuolue

text: Inkatha-vapauspuolue (, IFP) on eteläafrikkalainen puolue, jonka kannatus koostuu pääasiassa KwaZulu-Natalin provinssissa asuvista zuluista ja jonka puheenjohtajana sen perustamisesta asti vuonna 1975 on toiminut päällikkö Mangosuthu Buthelezi. Vuoden 2004 vaaleissa se sai 7 % kannatuksen ja 8 paikkaa Etelä-Afrikan 400 paikkaisesta parlamentista.


title: Inkatha-vapauspuolue

text: Mangosuthu Buthelezi perusti puolueen alun perin vuonna 1975 nimellä "Inkatha National Cultural Liberation Movement" nykyisen KwaZulu-Natalin provinssin alueella. Se levisi nopeasti myös Transvaaliin, Oranjen vapaavaltioon ja läntiseen Kapmaahan. Buthelezi oli CYL:in jäsen ja ANC ja Inkatha toimivat aluksi läheisessä yhteistyössä apartheidin vastaisessa kamppailussa. 1990-luvulle tultaessa välit kuitenkin viilenivät ja ANC:n ja Kansallispuolueen johtamien maan demokratisoimisneuvottelujen aikana IFP aloitti väkivaltakampanjan erityisesti ANC:n kannattajia vastaan saadakseen neuvottelut epäonnistumaan. ANC kritisoikin hallitusta neuvotteluiden aikana epäonnistumisesta estää Inkathan väkivaltaa sen kannattajia kohtaan. Myöhemmin on paljastunut, että Kansallispuolueen johtama hallitus myös tuki Inkathaa rahallisesti tarkoituksena murentaa ANC:n vankkaa kansansuosiota ja jakaa maan musta enemmistö useampaan kilpailevaan puolueeseen.


title: Inkatha-vapauspuolue

text: Vaikka johtaja Buthelezi viimeiseen asti vastusti vuoden 1994 vaaleja ja kieltäytyi osallistumasta niihin, huomattuaan viime hetkellä, ettei onnistuisi estämään tai viivyttämään vaaleja Inkatha päättikin osallistua vaaleihin vain muutama viikko ennen asetettua vaalipäivää. Vaaleissa IFP voitti enemmistön KwaZulu-Natalin provinssin parlamentista ja sai 10,5 % kaikista annetuista äänistä ollen kolmanneksi suurin puolue ANC:n ja Kansallispuolueen jälkeen.


title: Fysiikan filosofia

text: Fysiikan filosofia on filosofian osa-alue, joka tutkii nykyaikaisen fysiikan eli ainetta, energiaa ja näiden välisiä suhteita tutkivan tieteen taustalla olevia filosofisia kysymyksiä. Pääkysymykset koskevat aikaa ja avaruutta, atomeja ja atomismia, kosmologiaa, kvanttimekaniikan tulosten tulkitsemista, statistisen mekaniikan perusteita, kausaliteettia, determinismiä ja luonnonlakien luonnetta.


title: Fysiikan filosofia

text: Klassisessa filosofiassa näitä kysymyksiä on tutkittu yleensä osana metafysiikkaa. Nykyään fysiikan filosofia on hyvin lähellä tieteenfilosofiaa ja on yksi sen aktiivisimpia osa-alueita.


title: Jiuzhaigou

text: Jiuzhaigou (, "Yhdeksän kylän laakso", tiib. "Sicadêgu") on luonnonsuojelualue Sichuanin maakunnan pohjoisosassa Kiinassa. Vuonna 1992 Unescon maailmanperintökohteeksi hyväksytty alue on tunnettu monista monikerroksisista vesiputouksistaan ja värikkäistä järvistään.


title: Jiuzhaigou

text: Jiuzhaigoun ekosysteemi luokitellaan lauhkean vyöhykkeen lehtimetsäksi, johon on myös sekoittunut vuoristokasvillisuutta. Melkein 300 km² alueesta on aarniometsää. Nämä metsät ovat syksyisin ruskan peitossa tehden alueesta merkittävän matkailukohteen. Jiuzhaigoussa kasvaa monia mielenkiintoisia kasvilajeja, kuten kotoperäisiä alppiruusuja ja bambuja.


title: Jiuzhaigou

text: Uhanalaiset isopanda ja lumiapina asuvat suojelualueella, mutta kummankin populaatiot ovat hyvin pieniä ja eristyneitä. Laaksossa elää myös noin 140 lintulajia.


title: Jiuzhaigou

text: Jiuzhaigoun maisemat ovat muodostuneet jäätiköiden sekä hydrologisen ja tektonisen toiminnan seurauksena. Maakerrokset ovat pääasiassa karbonaattikiviä, kuten esimerkiksi dolomiittiä, ja myös jonkin verran hiekka- ja savikiveä.


title: Jiuzhaigou

text: Laaksoon kuuluu kolme itsenäistä rotkoa, joita sanotaan välillä myös laaksoiksi suuren kokonsa vuoksi. Lisäksi laaksossa sijaitsee yksi Jangtsen vesistöön kuuluvan Jialing-joen lähteistä.


title: Jiuzhaigou

text: Jiuzhaigou tunnetaan parhaiten kymmenistä sinisen, vihreän ja turkoosin värisistä järvistä, jotka ovat muodostuneet jäätiköiden seurauksena. Kivivyöryt ja muut luonnonilmiöt patosivat järvet ja sitten jähmettyivät karbonaattivarastoista. Joissakin järvissä on suuria määriä kalsiumkarbonaattia, minkä seurauksena niiden vedet ovat todella kirkkaita ja syvätkin pohjat ovat nähtävissä pinnalta.


title: Jiuzhaigou

text: Jotkut vähemmän vakaista padoista ja muodostumista on keinotekoisesti vahvistettu. Matkailijoita on kielletty tekemästä suoraa kosketusta järviin.


title: Wulingyuan

text: Wulingyuan () on maisemallisesti ja historiallisesti kiinnostava alue Kiinan Hunanin maakunnan Zhangjiajien prefektuuritason kaupungissa. Alue kattaa 690 neliökilometrin alueen ja voidaan jakaa neljään osaan: Zhangjiajie kansalliseen metsäpuistoon, Suoxiyun luonnonvarareservaattiin, Tianzin ("taivaanpojan") vuoriston luonnonvarareservaattiin ja Yangjiajien maisema-alueeseen.


title: Wulingyuan

text: Vuonna 1992 UNESCOn maailmanperintöluetteloon otettu kohde on kuuluisa yli 3 000 hiekkakivipilaristaan, joista suurimmat ovat yli 200 metriä korkeita. Kalliopilareiden välissä on rotkoja ja notkelmia puroineen, lampineen ja vesiputouksineen, noin 40 luolaa ja kaksi luonnonluomaa siltaa. Luonnonkauniin maiseman lisäksi seutu on tunnetaan lukuisista uhanalaisista kasvi- ja eläinlajeistaan.


title: Wulingyuan

text: Wulingyuanin taajama ja siitä nimen saanut maisema-alueen ydin sijaitsee linnuntietä noin 25 kilometriä Zhangjiajien kantakaupungin pohjoispuolella. Zhangjiajien kaupunki sijaitsee puolestaan noin 270 kilometriä Hunanin maakunnan pääkaupungista Changshasta länsiluoteeseen.


title: Erityistieteet

text: Erityistieteillä tarkoitetaan kaikkia niitä tieteen aloja (esimerkiksi fysiikka, psykologia, jotka tutkivat kukin omaa osa-aluettaan kokemusperäisin tutkimusmenetelmin. Jokaisella erityistieteellä on omat menetelmänsä ja käytäntönsä.


title: Erityistieteet

text: Käsitettä käytetään erityisesti filosofisessa yhteydessä. Tällöin taustalla on usein käsitys, että erityistieteet ovat filosofian piiristä aikojen saatossa erkaantuneita aloja, ja filosofia keskittyy nykyään erityistieteiden ongelmien sijaan todellisuuden yleisten piirteiden ja erityistieteiden tarvitseman yhteisen yleistieteellisen pohjan tutkimiseen. Monilla erityistieteillä on oma taustafilosofiansa filosofian piirissä (esimerkiksi fysiikalla fysiikan filosofia, psykologialla mielenfilosofia).


title: Kirjallisuustiede

text: Kirjallisuustiede on humanistinen tiede, joka tutkii kirjallisuutta, sen tutkimusta ja kritiikkiä käyttäen hyväksi teoreettista ja historiallista tietoa. Kirjallisuustieteen pyrkimyksenä on ymmärtää ja tulkita kirjallisuuden ominaispiirteitä sekä sen yhteiskunnallisia edellytyksiä ja merkityksiä.


title: Kirjallisuustiede

text: Kirjallisuustiede on luonteeltaan vertailevaa. Tämä näkyy muun muassa tieteenalan englanninkielisessä nimessä "comparative literature", joka Suomessa käännetään yleiseksi kirjallisuustieteeksi.


title: Kirjallisuustiede

text: Kirjallisuustiede jaetaan Suomessa yleensä "kotimaiseen/Suomen kirjallisuuteen" ja yleiseen kirjallisuuteen eli "yleiseen kirjallisuustieteeseen". Kotimainen/Suomen kirjallisuus tutkii suomalaista kirjallisuutta ja yleinen kirjallisuustiede muuta kirjallisuutta. Jako näihin oppiaineisiin on käytössä Helsingin ja Turun yliopistoissa. Helsingissä on näiden kahden kirjallisuusaineen ohella myös kolmas kirjallisuusaine, ruotsinkielinen "nordisk litteratur", joka nimensä mukaisesti tutkii pohjoismaista kirjallisuutta. Tampereen yliopistossa kirjallisuustiede on edustettuna kirjallisuustieteen tutkinto-ohjelmassa, jossa suoritetaan ensin kirjallisuustieteen kandidaattiohjelma ja sen jälkeen joko Suomen kirjallisuuden tai kertomus- ja tekstiteorian maisteriopinnot. Yhdistettyä "kirjallisuus"-oppiainetta voi opiskella Itä-Suomen, Jyväskylän ja Oulun yliopistoissa sekä Åbo Akademissa ("litteraturvetenskap" eli kirjallisuustiede). Kirjallisuustiedettä opiskelleet voivat työskennellä useissa ammateissa ja tehtävissä, esimerkiksi opettajana, tuottajana, kirjastovirkailijana tai kulttuurituottajana.


title: Underground metal

text: Underground metal -termiä käytetään kuvaamaan metallimusiikkia, joka ei ole ns. "noussut pinnalle" eli tullut suuren yleisön tietoisuuteen ( = "maanalainen").


title: Underground metal

text: Termi ei sinänsä kuvaa mitään erityistä metallimusiikin tyylilajia. Määritelmän mukaan lähes jokainen uraansa aloitteleva yhtye on tietyssä mielessä "underground" -yhtye, mutta yleisesti termiä underground metal käytetään kuvaamaan vain erityisen perehtyneiden musiikinkuuntelijoiden suosikkiyhtyeitä, jotka eivät ole nousseet, eivätkä yleensä haluakaan nousta valtavirran suosioon.


title: Underground metal

text:
Underground metal -yhtyeitä uransa eri vaiheissa ovat olleet esimerkiksi Absurd, Archgoat, Beherit, Black Crucifixion, Dying Fetus, Impaled Nazarene, Nargaroth ja Satanic Warmaster.
Underground metal on myös äänimaisemaltaan halveksivaa ja usein nauhoituslaadultaan tahallisen karua ja huolittelematonta. Levytysten laatu on tuotannollisesti, miksaukseltaan ja soundeiltaan heikompaa kuin niin sanottu valtavirtamusiikki.


title: Thích Quảng Đức

text: Thích Quảng Ðức (alun perin nimeltään Lâm Văn Tức) (1897 – 11. kesäkuuta 1963) oli vietnamilainen buddhalainen munkki, joka poltti itsensä kuoliaaksi vilkasliikenteisessä saigonilaisessa risteyksessä 11. kesäkuuta 1963. Teko oli protesti presidentti Ngô Đình Diệmin buddhalaisia sortaneelle politiikalle. Vietnamin ensimmäinen nainen Madame Nhu kommentoi tekoa sanoen munkkien olevan ”huligaaneja kaavuissa” ja että hän taputtaisi seuraavissa ”munkin grillajaisissa”.


title: Thích Quảng Đức

text: Ðức saapui risteykseen autolla kahden muun munkin kanssa. Asetettuaan maahan istuintyynyn päälle lootusasentoon, toinen munkki kaatoi viisi gallonaa (n. 19 litraa) bensiiniä hänen päälleen, minkä jälkeen Ðức sytytti tulitikulla itsensä tuleen.


title: Thích Quảng Đức

text:
David Halberstam, "New York Times" -lehden toimittaja näki tapauksen ja kirjoitti siitä seuraavaa:
Vapaasti suomennettuna: ”Tulin näkemään tuon näyn uudestaankin, mutta yksi kerta oli kylliksi. Liekit löivät ihmisestä; hänen kehonsa haipui hitaasti ja painui kasaan, hänen päänsä mustui ja hiiltyi. Ilmassa oli palavan ihmislihan tuoksu; ihminen palaa yllättävän nopeasti. Takaani kuulin paikalle kerääntyvien vietnamilaisten nyyhkyttävän. Olin liian järkyttynyt itkeäkseni, liian hämmentynyt tehdäkseni muistiinpanoja tai tehdäkseni kysymyksiä, liian kiihtynyt edes ajatellakseni... Kun hän paloi, hän ei liikuttanut lihastakaan, ei päästänyt ääntäkään, ja hänen ulospäin näkynyt malttinsa muodosti terävän kontrastin hänen ympärillään surevien ihmisten kanssa.”
Monet silminnäkijät kumarsivat kuolevaa munkkia. Kymmenen minuutin kuluttua palanut ruumis kaatui selälleen ja munkit käärivät sen keltaisiin kaapuihin liekkien sammuttua. Ruumis ei mahtunut ruumisarkkuun, koska raajoja ei voitu suoristaa. Vainaja vietiin läheiseen Xá Lợi Pagodaan. Ruumis tuhkattiin siellä buddalaisten rituaalien mukaan myöhemmin. Ðứcin sydän ei ollut tuhoutunut ja sitä pidettiin pyhäinjäännöksenä.


title: Thích Quảng Đức

text: Kuva palavasta Thích Quảng Đứcista on Rage Against the Machinen esikoislevyn "Rage Against the Machinen" kansitaiteessa. Eri kulmasta otettu kuva tapahtuneesta löytyy Delerium-yhtyeen vuonna 1988 ilmestyneen esikoislevyn "Faces, Forms and Illusions" kannesta. Vuoden 1997 uudelleenjulkaisussa kuva on vaihdettu samaksi kuin Rage Against the Machinen levyllä.


title: Wudang

text: Wudang () on pieni vuoristo Hubein maakunnassa, Kiinassa. Taolaisuudessa vuoria pidetään pyhinä ja niitä kutsutaankin nimellä "pyhimmät vuoret taivaan alla". Korkein Wudangin 72 huipusta on 1 613 metriin kohoava Tiānzhù (, "Taivaanpilari").


title: Wudang

text: Tang-dynastian aikana aloitettiin useiden taolaisten temppeleiden ja luostareiden rakentaminen. Työt jatkuivat vielä seuraavien Song- ja Yuan-dynastioiden aikana.


title: Wudang

text: Vuoristossa on nykyään 46 taolaista temppeliä ja nunnaluostaria, 72 pyhäkköä ja useita erakkomajoina käytettyä luolaa. Keskellä aluetta ja turistien suosikkikohde on Kultainen halli () Tiānzhùlla.


title: Wudang

text: Vuonna 1994 vuoriseudun temppelit ja luostarit hyväksyttiin UNESCOn maailmanperintöluetteloon, sillä ne edustavat kiinalaisen arkkitehtuurin ja taiteen huippua tuhannen vuoden ajalta (700–1700), rakennuksilla oli suuri merkitys kiinalaisen uskonnollisen taiteen ja arkkitehtuurin kehittymiseen sekä ne ovat taolaisuuden keskeisiä rakennuksia. Yksi alueen rakennuksista Yuzhengongin palatsi tuhoutui pahoin tulipalossa vuonna 2003.


title: Wudang

text: Wudang on legendan mukaan sisäisen kamppailutaidon, neijian, synnyinkoti kuten myös taijiquanin, baguazhangin ja xingyiquanin. Legendan mukaan taolainen pappi Zhang Sanfeng tutki käärmeen ja kurjen taistelua, jossa käärme vältti kurjen hyökkäykset kerta toisensa jälkeen, kunnes kurki väsyi ja luovutti. Näin Zhang Sanfeg kehitti pehmeän taistelun ja sisäisten voimien periaatteet.


title: Wudang

text: Nykyään Wudangin alueella on useita taolaisia sisäisen kamppailutaidon kouluja ja mestareita, joista kuuluisin lienee yli 100 kaksintaistelua voittanut You Xuande.


title: Wudang

text: Elokuvassa "Hiipivä tiikeri, piilotettu lohikäärme" käytettiin Wudangissa kehitettyä taolaista Wushu-tyyliä.


title: Wudang

text: Yhdysvaltalainen hip hop -yhtye Wu-Tang Clan on ottanut nimensä alueen Wade-Giles-muotoisesta latinisaatiosta "Wu Tang".


title: Historianfilosofia

text: Historianfilosofia on filosofian osa-alue, joka tutkii historiatieteen metodologiaa, erityispiirteitä sekä historiallisen selittämisen ja ymmärtämisen luonnetta.


title: Historianfilosofia

text: Historianfilosofia voidaan myös filosofian ohella nähdä etenkin kansainvälisissä muotoiluissa osana aatehistoriaa. Historianfilosofian historiapainotteisesta luonteesta kertoo sekin seikka, että ensimmäisen varsinaisesti filosofisen tutkimuksen historiaan teki H. H. Bradley vasta vuonna 1874.


title: Historianfilosofia

text: Siihen voidaan lukea myös sen pohtiminen, onko historian kulussa havaittavissa jonkinlaista tarkoitusta, ohjaavia periaatteita tai teleologista päämäärää, mutta tämä näkemys on nykyään sangen harvinainen. W. H. Walsh teki teoksessaan "An Introduction to Philosophy of History" (1951) ensimmäisenä jaon "spekulatiivisen" ja "kriittisen" historianfilosofian välille. Spekulatiivinen historianfilosofia keskittyy koko maailmaa koskevaan historiallis-teleologiseen ”systeeminrakentamiseen”. Se oli 1800-luvulla yleistä, ja sillä oli vielä 1900-luvun alussa huomattavia kannattajia, kuten Benedetto Croce ja Arnold J. Toynbee. Kriittinen historianfilosofia keskittyy pohtimaan historiallista tutkimusta ennen kaikkea tietoteoreettisesta näkökulmasta, toisin sanoen sen lähtökohtaisia olettamuksia, lähestymistä ja operationalisoituja toimintatapoja tutkimusalana. Dray nostaa esiin kolme peruskysymystä kriittisen historianfilosofian diskurssissa: 1. Kysymys historiallisesta selittämisestä/selitysmallista, 2. Arvokysymykset historiassa, 3. Narratiivisuuden luonne ja rooli.


title: Historianfilosofia

text: Kriittisen historianfilosofian peruskysymyksiä ovat:Vanhemman, spekulatiivisemman historianfilosofian peruskysymyksiä taas ovat:


title: Marias Pass

text: Marias Pass on vuoristosola Kalliovuorten vedenjakajalla Glacierin kansallispuiston läheisyydessä luoteisessa Montanassa Yhdysvalloissa. Solan matalin ylityskorkeus on 1 588 metriä.


title: Marias Pass

text: Solan löysi joulukuussa 1889 Great Northern Railwayn palveluksessa työskennellyt insinööri John Frank Stevens. Hänen tehtävänään oli löytää rautatielle matalin mahdollinen Kalliovuorten ylitys Montanassa. Solan olemassaolosta oli ollut huhuja, mutta ne varmistuivat vasta Stevensin ja tämän mustajalkojen heimoon kuuluneen intiaanioppaan, Coonsahin, löytäessä solan.


title: Marias Pass

text:
Sola osoittautui ihanteelliseksi reitiksi rautatielle, sillä solaa lähestyttäessä maasto oli avointa ja solaan johtava laakso oli yhdestä kymmeneen kilometriä leveä. Ylös solan huipulle johtavat rinteet muodostivat myös tasaisen nousun, joten rautatien linjaaminen ei vaatisi suuria maansiirtotöitä.
Rautatien rakentaminen aloitettiin 1. elokuuta 1890 Fort Assiniboinesta alkaen. Solan länsirinteellä rautatien linjaus seuraa Flathead-joen pohjoishaaraa.


title: Marias Pass

text: Solan läpi kulkeva rautatielinja on edelleen käytössä. Nykyisin nimellä Hi Line Route tunnetun rataosuuden omistaa BNSF Railway, ja se on osa BNSF:n Chicagosta Seattleen ulottuvaa päärataa. Myös U.S. Route 2 -valtatie kulkee solan läpi. Solan huipulla on John Frank Stevensin kunniaksi pystytetty patsas.


title: Reims Aviation

text: Reims Aviation on ranskalainen lentokonetehdas, joka toimii Reimsin kaupungissa ja valmistaa nykyisin Reims F406 -lentokonetta.


title: Reims Aviation

text: Yhtiön perustaja Max Holste suunnitteli lentokoneita vuodesta 1931 lähtien. Hänen ensimmäinen koneensa oli SHB1. Vuonna 1946 hän perusti oman Avions Max Holste -tehtaan Reimsiin. Hän suunnitteli 1950-luvulla Broussard MH1521 -lentokoneen ja vuonna 1959 siitä kehitettiin Super Broussard MH260.


title: Reims Aviation

text: Vuonna 1960 Avions Max Holste -yhtiön täytyi talousvaikeuksissa solmia yhteistyösopimus Cessnan, jolle siirtyi 49 prosenttia yhtiön osakkeista, kanssa Cessnan koneiden Euroopan-markkinointia varten. Yhtiö nimeltä Reims Aviation syntyi tähän tarpeeseen vuonna 1962. Se valmisti ja myi F172 Reims Rocket -lentokonetta, joka oli tehokkaampi versio Cessna 172 -lentokoneesta. Vuonna 1989 Reims Aviation osti Cessnan omistusosuuden yhtiössä. Yksimoottoristen koneiden valmistus lopettiin tuolloin. Vain Reims F406 jäi tuotantoon.


title: Reims Aviation

text: Yhtiö toimii myös lentokoneiden ja helikoptereiden huolto-organisaationa.


title: Reims Aviation

text: Alla olevista lentokoneista vain F406 on edelleen tuotannossa. Kaikki alla mainitut konetyypit on tehty yhteistyössä yhdysvaltalaisen Cessnan kanssa.


title: Nokturno

text: Nokturno (harvoin myös nokturni, ranskan "yöllistä" tarkoittavasta sanasta) on eräs sävellystyyppi. Romantiikan ajalla suositun, yöllistä tunnelmaa jäljittelevän nokturnon isänä pidetään irlantilaista säveltäjä–pianisti John Fieldiä, mutta kaikkein tunnetuimmat nokturnot (yhteensä 21) kirjoitti pianolle hänen kollegansa Frédéric Chopin.


title: Brunkebergin taistelu

text: Brunkebergin taistelu käytiin Tukholman ulkopuolella 10. lokakuuta 1471. Sen osapuolina olivat Ruotsin valtionhoitaja Sten Sture vanhempi ja Tanskan kuningas Kristian I. Taistelu päättyi Sten Sturen joukkojen voittoon, ja Kristian menetti mahdollisuudet Ruotsin kruunuun.


title: Brunkebergin taistelu

text: Toukokuussa 1471 Sten Sture vanhempi oli valittu Ruotsin valtionhoitajaksi. Sture edesauttoi Ruotsin eroa Kalmarin unionista ja sai taakseen paljon tukijoita, joista suurin osa oli Tukholman ja Bergslagenin alueen talonpoikia. Bergslagen oli kaivosalue, jonka kaupankäynti saksalaisten kaupunkien kuten Lyypekin kanssa häiriintyi usein tanskalaisten käsissä olleen unioniulkopolitiikan seurauksena. Taisteluun ajauduttiin pääasiassa tästä syystä.


title: Brunkebergin taistelu

text: Taistelua käytettiin myöhemmin usein propagandatarkoituksissa, kun haluttiin painottaa vapautumista tanskalaisten sortajien vallan alta. Tosiasiassa taistelun molempien osapuolten joukoista suuri osa oli ruotsalaisia ja sen syyt olivat pääasiassa taloudellis-poliittiset.


title: Hetekylä

text: Hetekylä on noin 400 asukkaan kylä Pudasjärven kaupungin eteläosassa Hetekyläntien varrella, noin 35 kilometrin päässä Pudasjärven keskustaajamasta.


title: Hetekylä

text: Kylä on levittäytynyt laajalle alueelle Hetekyläntien sekä Väliojan ja Heteojan varsille. Poronhoito sekä maa- ja metsätalous ovat kylän tärkeimmät elinkeinot. Kylällä on aiemmin toiminut oma koulu, joka lakkautettiin vuonna 2009. Kylällä toimii edelleen vuonna 1928 perustettu Hetekylän Nuorisoseura. Kylässä on lukuisia kulttuurihistoriallisesti merkittäviä kohteita, muun muassa Heikkilän talo.


title: Hetekylä

text: Olvassuon soidensuojelualue sijaitsee osittain Hetekylän alueella.


title: Hetekylä

text: Lapin sodan muistomerkki sijaitsee valtatien 20 varrella Niemitalon Juustolan pihalla. Patsas paljastettiin 2. heinäkuuta 1994. Muistomerkissä on teksti: ""Täällä ammuttiin Lapin sodan ensimmäiset laukaukset 28.9.1944.""


title: Patagonia

text: Patagonia on Etelä-Amerikan mantereen eteläkärki, josta osa kuuluu Chileen ja osa Argentiinaan. Sen halkaisevat Andit, joiden molemmin puolin on Patagonialle tyypillistä soran peittämää arotasankoa, joka kohoaa portaittain noin sadan metrin askelina. Patagoniaksi lasketaan usein vain Andien itäpuolinen tasanko. Toisaalta myöskään sen pohjoisrajaa, jonka takana alkaa "pampa", ei ole selkeästi määritelty. Eräs käytetty rajaviiva on Rio Colorado.


title: Patagonia

text: Andien juurella on suuria järviä ja vuorilta lähtee itään jokia, Coloradon lisäksi Rio Negro, Chubut, Deseado, Chico ja Coig. Osa joista ja puroista päättyy laskujoettomiin suolajärviin.


title: Patagonia

text: Patagonian kylmin osa on sen eteläkärki. Kesällä lämpötilat vaihtelevat yleensä pohjoisreunan 22 °C ja eteläkärjen 9 °C välillä, syksyisin ja keväisin 15 °C ja 5 °C välillä ja talvella 9 °C ja nollan välillä. Sademäärä jää vuodessa noin 400 millimetriin, rannikolla sataa hiukan enemmän. Lumisateet ovat harvinaisia rannikolla, mutta Andien juurella tavallisia.


title: Patagonia

text: Patagonian uhanalaisiin eläimiin kuuluvat nandu ja guanako.


title: Patagonia

text: Patagonia sai nimensä löytöretkeilijä Fernão de Magalhãesilta. Hän väitti kohdanneensa vuonna 1520 alueella jättiläisiä, joita hän alkoi kutsua patagonialaisiksi. Nimen alkuperästä ei ole varmuutta. Mahdollisesti Magalhães otti nimen aikanaan tunnetusta romaanista "Primaleon", jossa esiintyi villien kansa nimeltä patagonialaiset. On myös esitetty, että nimi tarkoittaisi "isojalkaisten maa", sillä "pata" on espanjaksi 'jalka'.


title: Taidefilosofia

text: Taidefilosofia on filosofian osa-alue, joka tutkii muun muassa taiteen määritelmää, tai taidekäsitystä, eli sitä, mitä taide on ja mikä on taidetta, taiteen ontologiaa sekä taiteen tulkinnan ongelmia. Se liittyy läheisesti estetiikkaan, joka tutkii kauneutta ja sitä, mitä voidaan sanoa kauniiksi. Läheisen yhteytensä vuoksi termit samaistetaan usein.


title: Taidefilosofia

text: Taiteenfilosofia voidaan jakaa osa-alueisiin eri taiteenlajien mukaan, esimerkiksi musiikkia vastaa musiikkifilosofia ja kuvataidetta kuvataidefilosofia.


title: Lawrie Sanchez

text: Lawrie Sanchez (s. 22. lokakuuta 1959 Lontoo, Englanti) on pohjoisirlantilainen jalkapallovalmentaja ja entinen pelaaja. Hänen isänsä on lähtöisin Ecuadorista.


title: Lawrie Sanchez

text: Sanchezin pelaajauran ikimuistoisin hetki oli, kun hän Wimbledonissa pelatessaan teki vuonna 1988 FA Cupin loppuottelussa Liverpoolia vastaan. Wimbledoniin hän oli siirtynyt Readingista, missä oli pelannut vuodesta 1977 lähtien, vuonna 1984 30 000 punnalla. Vuonna 1986 hän teki maalin, joka ratkaisi Wimbledonin nousun 1. divisioonaan. Vuonna 1993 Sanzchez siirtyi Wimbledonista Swindon Towniin, joka oli juuri noussut uuteen Englannin Valioliigaan. Sanchez pelasi joukkueessa kuitenkin vain yhden kauden ja siirtyi pelaaja-valmentajaksi Irlannin liigassa pelaavaan Sligo Roversin joukkueeseen. Vuonna 1995 hän luotsasi Sligon FAI Cupin välieriin. Pohjois-Irlannin maajoukkueessa Sanchez pelasi urallaan kolme ottelua. Häntä oltiin pyydetty myös Ecuadorin maajoukkueeseen.


title: Lawrie Sanchez

text: 1995 Sanchez teki paluun Wimbledoniin reservijoukkueen managerin ominaisuudessa ja johdatti joukkueen heti paikallisen reservijoukkueliigan mestaruuteen. Hän valmensi joukkuetta kaikkiaan neljä vuotta ennen siirtymistään Wycombeen vuonna 1998. Hän pelasti joukkueen putoamiselta heikosti sujuneen kauden päätteeksi ja 2001 valmensi silloin kolmannella sarjatasolla pelanneen joukkueen erääseen sen historian suurimpaan saavutukseen, FA Cupin välieräoteluun Liverpoolia vastaan. Ottelu oli pitkään 0–0-lukemissa, mutta lopulta Liverpool vei voiton maalein 2–1. Seuraavina kausina Sanchez ei enää kyennyt johdattamaan Wycombea yhtä menestyksekkäin ottein ja sai potkut syyskaudella 2003.


title: Lawrie Sanchez

text: Sanchezin ei tarvinnut odotella uusia työtarjouksia kovinkaan pitkään. Sammy McIlroy sai samoihin aikoihin potkut Pohjois-Irlannin maajoukkuevalmentajan paikalta joukkueen jäätyä EM-karsintalohkossaan viimeiseksi, ja Sanchez, joka 1990-luvulla oli toiminut Bryan Hamiltonin apulaisvalmentajana, nimettiin maajoukkueen uudeksi päävalmentajaksi tammikuussa 2004. Joukkue saavutti heti ensimmäisen voittonsa kolmeen vuoteen ja menestyksen suunta näytti kääntyneen kaikin puolin parempaan suuntaan. Maaliskuussa 2005 Sanchez teki jatkosopimuksen ja saman vuoden syyskuussa joukkue voitti MM-karsintaottelussa Belfastissa Englannin maalein 1–0.


title: Lawrie Sanchez

text: 10. huhtikuuta 2007 Sanchez valittiin potkut saaneen Chris Colemanin väliaikaiseksi korvaajaksi Fulhamiin. Myöhemmin samassa kuussa Fulham palkkasi Sanchezin päätoimiseksi päävalmentajaksi ja hän jätti tehtävänsä Pohjois-Irlannin maajoukkueen päävalmentajana. Sanchezin alaisuudessa Fulham onnistui säilyttämään paikkansa valioliigassa.


title: Lawrie Sanchez

text: Kausi 2007–08 lähti Fulhamin osalta käyntiin mollivoittoisena eivätkä tulokset ole parantuneet. Sanchez sai potkut 21. joulukuuta 2007, kun Fulham oli liigassa sijalla 18 voitettuaan vain kaksi pelaamistaan 17 ottelusta.


title: Lawrie Sanchez

text: Sanchez palasi valmennustehtäviin kolmen ja puolen vuoden tauon jälkeen toukokuussa 2011, kun Barnet FC palkkasi hänet uudeksi päävalmentajakseen. Sanchezin johdolla Barnet juuttui edellisen kauden tavoin Englannin Kakkosliigasta. Kehnot tulokset johtivat Sanchezin potkuihin kauden lopulla, huhtikuussa 2012.


title: Lawrie Sanchez

text: Marraskuussa 2013 Sanchezista tuli Kreikan Superliigan Apollon Smyrnisin päävalmentaja. Kausi päättyi seuran osalta pettymykseen, kun joukkue putosi liigasta kahden pisteen erolla. Sanchez kritisoi kauden aikana Kreikan jalkapalloliigaa ja erityisesti liigan tasapuolisuutta. Kauden jälkeen Apollon erotti fanien suosioon nousseen Sanchezin tehtävästään.


title: Simppukalat

text: Simppukalat (Scorpaeniformes) on viuhkaeväisten kalojen lahko, joka on läheistä sukua ahvenkaloille ja joka on joskus luokiteltukin osaksi ahvenkaloja. Lahkoon kuuluu noin 1 200 lajia.


title: Simppukalat

text: Simppukaloja luonnehtiva piirre on kallon luun jatke, joka ulottuu silmän alapuolelta posken poikki kiduskannelle.


title: Vilhelm II (Alankomaat)

text: Vilhelm II (; 6. joulukuuta 1792 Haag – 17. maaliskuuta 1849 Tilburg) oli Alankomaiden kuningas ja Luxemburgin suurherttua lokakuusta 1840 kuolemaansa asti.


title: Vilhelm II (Alankomaat)

text: Vilhelm syntyi tulevan Vilhelm I:n ja Preussin kuninkaan Fredrik Vilhelm II:n tyttären, (Frederica Louisa) Wilhelminan ensimmäisenä lapsena. Hänen ollessaan kolmevuotias perhe lähti maanpakoon Englantiin, kun Ranskan vallankumousarmeija hyökkäsi Alankomaihin. Vilhelm vietti nuoruutensa Berliinissä Preussin hovissa. Siellä hän osallistui sotilaskoulutukseen ja palveli Preussin armeijassa. Myöhemmin hän opiskeli Oxfordin yliopistossa. Vuonna 1799 Vilhelm yritti paluuta, mutta vasta 1813 Napoleonin hävittyä Leipzigin taistelussa Ranskan joukot perääntyivät ja Vilhelm kutsuttiin takaisin maahan.


title: Vilhelm II (Alankomaat)

text:
Vilhelm liittyi Britannian armeijaan ja osallistui moniin Espanjan itsenäisyyssodan taisteluihin Wellingtonin ensimmäinen herttuan Arthur Wellesleyn adjutanttina. Hän palasi Alankomaihin vuonna 1813, kun hän isästään oli tullut maan prinssihallitsija.
Vuonna 1815 Vilhelmistä tuli kruununprinssi, ja hän palveli armeijassa, kun keisari Napoleon pakeni Elban saarelta. Hän toimi Hollannin ja Belgian yhtyneiden joukkojen komentajana Quatre Brasin ja Waterloon taisteluissa, jossa hän haavoittui. Häntä pidettiin sankarina, vaikka hänen sotilaallinen epäpätevyytensä aiheutti useita vakavia virheitä.


title: Vilhelm II (Alankomaat)

text:
Vuonna 1816 Vilhelm kihlautui Yhdistyneen kuningaskunnan Yrjö IV:n ja Braunschweigin Carolinen ainoa tyttären, Walesin prinsessan Charlotte Augustan kanssa. Suhde oli Yrjön järjestämä, mutta Charlotte ei halunnut avioitua Vilhelmin kanssa, joten kihlaus purettiin.
Helmikuun 21. päivänä 1816 Vilhelm avioitui venäläisen suuriruhtinatar Anna Pavlovnan kanssa, joka oli keisari Aleksanteri I:n sisar. Aleksanteri järjesti avioliiton lujittaakseen Venäjän ja Alankomaiden suhteita. Vuonna 1817 Annalle ja Vilhelmille syntyi poika, josta tuli Vilhelm III.


title: Vilhelm II (Alankomaat)

text:
Vilhelm II oli suosittu paitsi kotimaassaan myös Belgiassa. Belgian vallankumouksen puhjettua 1830 Vilhelm toimi rauhansovittelijana tarjoten eteläisille maakunnille itsehallintoa Orania-Nassau-suvun alaisuudessa. Hänen isänsä hylkäsi kuitenkin ehdotuksen. Heidän väliset suhteensa pysyivät kireinä.
Huhtikuussa 1831 Vilhelm oli kymmenen päivän sotaretken johtaja Belgiassa. Ranskan sekaantuminen asiaan pakotti Vilhelmin siirtymään pois Belgiasta, jonka valtaistuimelle nostettiin Saksi-Coburg-Gothan Leopold. Lopullisesti Belgia ja Alankomaat sopivat rauhasta vuonna 1839.
Kuningas Vilhelm I:n luovuttua kruunusta 1840 Vilhelmistä tuli Alankomaiden kuningas Vilhelm II. Isänsä tavoin hän oli vanhoillinen ja haluton tekemään muutoksia. Hän ei osallistunut politiikkaan yhtä ahkerasti kuin isänsä. Vaateet perustuslaillisesta uudistuksesta ja äänioikeuden laajentamisesta lisääntyivät. Vaikka Vilhelm oli konservatiivi eikä kannattanut kansanvaltaa, hän vastasi uudistustarpeisiin järkevästi ja maltillisesti.


title: Vilhelm II (Alankomaat)

text: Vuonna 1848 vallankumouksia puhkesi kaikkialla Euroopassa. Ranskassa Bourbon-Orléansin dynastia kaatui. Vilhelm pelkäsi vallankumouksen leviävän myös Amsterdamiin, minkä takia hänen oli toimittava aiempaa vapaamielisemmin. Vilhelm antoi Johan Rudolf Thorbeckelle valtuudet luoda uusi perustuslaki, jonka perusteella perustettaisiin provinssien epäsuorasti valitsema senaatti ja edustajainhuone, joka valittaisiin suoraan. Äänestystavan muutokset aiheuttivat sen, että hallitsijan valtaa kapeni voimakkaasti. Vilhelm otti vastaan ensimmäisen parlamentaarisen hallituksen virkavalan vain muutamaa kuukautta ennen kuolemaansa, joka tapahtui Tilburgissa, Pohjois-Brabantissa 1849.


title: Kosminen inflaatio

text: Kosminen inflaatio on kosmologian teoria, jonka mukaan maailmankaikkeus koki alkuräjähdystä seuraavien sekunnin murto-osien aikana tyhjiöenergian aiheuttaman eksponentiaalisen laajenemisen vaiheen. Laajenemisen nopeus ylitti valonnopeuden. Tämä on mahdollista, kun tarkastellaan alueita, jotka eivät ole kausaalisessa yhteydessä toisiinsa. Kosmologiset inflaatioteoriat ovat malleja, joilla pyritään kuvaamaan tätä prosessia.


title: Kosminen inflaatio

text:
1980-luvun alussa tunnettuun nk. standardikosmologiseen malliin liittyi eräitä ongelmia, joita sen avulla ei pystytty selittämään. Näitä olivatUniversumin laakeus -ongelmassa kysymys kuuluu: jos maailmankaikkeus on kaareva, miksi mikään havainto ei viittaa kaarevuuteen (pallo/satula)? Periaatteessa tämä voitaisiin selittää säätämällä kosmologisissa malleissa käytetyn tiheysparametrin arvoa sopivasti mutta osoittautuu, että tämä säätö täytyisi tehdä juuri oikeaksi järjettömän suurella tarkkuudella. Horisonttiongelma puolestaan syntyy, kun kysytään, miksi eri puolilla näkyvää maailmankaikkeutta olevat alueet ovat niin samannäköisiä vaikkei niiden välillä ole voinut (valon äärellisestä nopeudesta johtuen) tapahtua sellaista informaation siirtymistä, joka olisi voinut muokata alueet samanlaisiksi.
Huomioitavaa on, että ennen Higgsin kentän muodostumista valon nopeudella ei ole ylärajaa.


title: Kosminen inflaatio

text: Näiden lisäksi kvanttifysikaalisista mittakenttäteorioista seuraa, että alkuräjähdyksen jälkeen maailmankaikkeuteen olisi pitänyt muodostua suuri joukko hyvin raskaita ja stabiileja hiukkasia. Näistä käytetään nimitystä "kosmiset reliikit". Jos näitä hiukkasia olisi muodostunut, ne muodostaisivat huomattavan osan universumin massasta ja mahdollisesti jopa riittäisivät tekemään maailmankaikkeudesta suljetun (jolloin kaarevuuden pitäisi olla helposti havaittavissa). Yhtäkään kosmista reliikkiä ei ole havaittu eikä niiden massaosuus selvästikään ole merkittävä. Tästä syntyy standardikosmologian kolmas suuri ongelma.Standardikosmologialla ei ole mitään keinoa selittää näitä puutteita. Kosmisen inflaation idean keksi Alan Guth vuonna 1981 ja osoittautui, että inflaatio huomioimalla kaikki kolme ongelmaa saadaan ratkaistua.


title: Kosminen inflaatio

text: Inflaatiomallit luokitellaan


title: Kosminen inflaatio

text: Kokonaan ilman inflaatiota on vaikea muodostaa toimivaa fysikaalista mallia maailmankaikkeudesta. Jotkin tutkijat ovat kuitenkin esittäneet vaihtoehtoisia malleja, joissa ei esiinny varsinaista inflaatiota. Tällaisia ovat esimerkiksi braanikosmologinen ekpyroottinen universumi, sen pohjalta kehitetty syklinen malli sekä muuttuvan valonnopeuden mallit.


Eurooppalaisten lentoyhtiöiden yhteistyöjärjestö (AEA, Association of European Airlines) on liitto (ei kuitenkaan allianssi), jonka tavoite on edustaa jäsenlentoyhtiöitään Euroopan unionissa sekä muualla. Liittoon kuuluu 29 lentoyhtiötä, joiden lennoilla matkusti 346 475 239 ihmistä vuonna 2005.


title: Eurooppalaisten lentoyhtiöiden yhteistyöjärjestö

text: Liiton perustivat vuonna 1952 Air Francen, KLM:n, Sabenan ja Swissairin pääjohtajat. Liittoon kuuluu monta suurta lentoyhtiötä kuten Finnair, British Airways, Air France, KLM, Iberia ja Scandinavian Airlines System.


text: Finnairin entinen pääjohtaja Keijo Suila nimitettiin järjestön hallitukseen vuosiksi 2005–2006.


text: Hallitus vuonna 2006


text: Lähde:


title: Pyhäsalmen rautatieasema

text: Pyhäsalmen rautatieasema () on rautatieasema Suomen rataverkkoon kuuluvalla rataosalla . Liikennepaikka sijaitsee Pyhäjärven kaupungin keskustaajamassa, ja sen etäisyys Helsingin päärautatieasemalta on 615,9 ratakilometriä mitattuna Pieksämäen ja Iisalmen rautatieasemien kautta. Liikennepaikka otettiin käyttöön 1925, kun Iisalmi–Pyhäjärvi-osuus valmistui.


title: Pyhäsalmen rautatieasema

text: Pyhäsalmi säilytettiin liikennepaikan nimenä, kun Pyhäsalmen kaupunki muutti nimensä 1. tammikuuta 1996 takaisin Pyhäjärven kaupungiksi.


title: Pyhäsalmen rautatieasema

text: Nykyisin Pyhäsalmen asema on miehittämätön junakohtauspaikka, ja liikenteenohjaustoiminnot hoidetaan kaukokäytöllä Ylivieskan rautatieasemalta käsin. Asemalla kuormataan säännöllisesti tavarajunia. Kaikki rataosalla liikennöivät taajamajunat pysähtyvät Pyhäsalmella.


title: Gagauzit

text: Gagauzit ovat turkkilaista gagauzin kieltä puhuva kansa pääasiassa Moldovan Gagauziassa sekä Ukrainan Odessan ja Zaporižžjan alueella. Uskonnoltaan he ovat ortodokseja.


title: Gagauzit

text: Moldovassa gagauzit asuttavat Gagauzian aluetta maan eteläosassa, jolla on itsehallinto Moldovan yhteydessä. Yhteensä heitä oli maassa vuoden 2004 väestönlaskennan mukaan 147 500. Ukrainan Odessan ja Zaporižžjan alueilla gagauzeja asuu noin 32 000. Venäjällä asuu noin 12 000 gagauzia esimerkiksi Rostovin alueella, Moskovassa ja Pietarissa. Heitä muutti aikanaan myös Keski-Aasian Kazakstaniin ja Uzbekistaniin. Etelä-Romanian Dobrogeassa heitä asuu noin 2 500–3 000. Pohjois-Bulgariassa heitä on 1 400–5 000. Noin 2 000 asuu lisäksi Yhdysvalloissa, ja muita maahanmuuttajayhteisöjä on myös Brasiliassa ja Kanadassa.


title: Gagauzit

text: Gagauzeiksi itseään kutsuvia asuu myös Kreikan Makedoniassa ja Euroopan puoleisessa Turkissa, mutta heidän yhteytensä Moldovan, Ukrainan ja Bulgarian gagauzeihin ei ole selvä.


title: Gagauzit

text: Gagauzien alkuperästä on useita teorioita, joita ovat värittäneet erilaiset nationalistiset mielipiteet. Esimerkiksi Bulgariassa heitä on pidetty turkkilaistuneinta bulgarialaisina ja Kreikassa vastaavasti turkkilaistuneina kreikkalaisina. Yhden teorian mukaan gagauzit ovat anatolialaista alkuperää. Tämän niin sanotun seljukkihypoteesin mukaan seljukkiturkkilaisia muutti Balkanille, jossa heitä kääntyi ortodoksiseen kristinuskoon 1200-luvulla. Tasankohypoteesin mukaan he ovat puolestaan kumaaneja tai alkuperäisiä bulgaareja. Geneettisellä tutkimuksella on löydetty seljukkihypoteesia tukevaa aineistoa.


title: Gagauzit

text: Gagauzeja alkoi muuttaa ottomaanien hallitsemalta Balkanilta Venäjän keisarikuntaan 1700-luvun puolivälin sotien aikana. He asettuivat Tonavan suiston pohjoispuolelle Benderin ja Ismaïlin kaupunkien ympäristöön. Bessarabian päädyttyä Venäjälle vuonna 1812 gagauzeja rohkaistiin geopoliittisista syistä muuttamaan tälle alueelle. Muuttovirta Balkanilta jatkui, kunnes suurin osa oli lähtenyt alkuperäisiltä kotisijoiltaan.


title: Gagauzit

text: 1900-luvun alun maatalousuudistuksen aikoihin gagauzeja muutti Kazakstaniin ja 1930-luvulla Uzbekistaniin. Moldovasta tuli osa Neuvostoliittoa vuonna 1940. 1960-luvun alussa gagauzin kieltä käytettiin kouluissa, mutta sen käyttö hieman myöhemmin. Gagauzien kansallinen herääminen alkoi 1980-luvun paikkeilla, ja pyrkimykset kansalliseen itsehallintoon alkoivat jo ennen Neuvostoliiton romahdusta.


title: Gagauzit

text: Syksyllä 1990 gagauzit yrittivät irtautua Moldovasta ja perustaa oman erillisen neuvostotasavaltansa. Separatisteja johti Stepan Topal. Liike ei kuitenkaan onnistunut tavoitteessaan, ja alue jäi osaksi Moldovaa sen itsenäistyttyä, vaikka vuonna 1991 järjestetyssä kansanäänestyksessä 95 % gagauzeista äänesti itsenäisyyden puolesta. Moldova julisti äänestyksen laittomaksi. Vuosina 1992–1993 gagauzien puolisotilalliset joukot taistelivat Moldovan hallinnon joukkoja vastan, mutta gagauzit eivät ottaneet laajemmin osaa Transnistrian konfliktiin. Transnistrialaisten separatistien kanssa keskusteltiin Moldovan kehittämisestä kolmen alueen federatioksi, mutta gagauzit luopuivat ajatuksesta myöhemmin ja alkoivat kannattaa ajatusta autonomisesta alueesta. Gagauzian autonominen alue perustettiin vuonna 1994.


title: Gagauzit

text: Gagauzien perinteinen elinkeino on ollut karjanhoito ja erityisesti lampaiden kasvattaminen. Tämän lisäksi on harjoitettu maanviljelyä ja esimerkiksi viinintuotantoa. Uskonnoltaan gagauzit ovat ortodoksikristittyjä. Historiallisesti tämä on saattanut olla melko ylimalkaista, sillä Raamattua ei pitkään ollut saatavilla turkin kielellä. Gagauzeilla on nykyisin omia teatteri-, kansanperinne- ja musiikkiryhmiään. Bešelman kylässä on gagauzien etninen museo.


title: Filosofiakäsitykset

text: Filosofiakäsityksellä tarkoitetaan filosofisen koulukunnan tai filosofin käsitystä siitä, mitä filosofia on. Filosofian voi katsoa olevan itsessäänkin filosofinen ongelma, sillä filosofien keskuudessa ei ole yksimielisyyttä siitä, mikä filosofian luonne tai tarkoitus on.


title: Filosofiakäsitykset

text: Historialliselta taustaltaan filosofia on ollut tiedettä, jonka tarkoituksena on ollut maailman selittäminen. Tällaista filosofiaa ovat edustaneet muun muassa Aristoteles, Descartes, Bacon ja looginen empirismi. Henkilökohtaisen filosofian perinteessä filosofia kytkeytyy läheisesti yksilön elämään ja se pyritään elämään itse todeksi. Tämä kuvaa muun muassa Sokrateen, Kierkegaardin ja Sartren lähestymistapaa. Jotkut aatteelliset filosofiat puolestaan pyrkivät muuttamaan maailmaa. Tällaisia ovat muun muassa marxilainen ja feministinen filosofia.


title: Filosofiakäsitykset

text: 1900-luvun akateemista filosofiaa Pohjoismaissa ja englanninkielisessä maailmassa on paljolti hallinnut ajatus filosofiasta ajatusten selventämisenä. Tämän näkemyksen merkittävimpiin edustajiin kuuluvat muun muassa filosofit Ludwig Wittgenstein, Rudolf Carnap sekä W. V. O. Quine. Tämän edelleenkin vaikuttavan filosofiakäsityksen varsinainen perustaja ja tärkein tiennäyttäjä on kuitenkin englantilainen filosofi Bertrand Russell, joka seuraavassa kuvaa näkemystään siitä, mitä filosofia on.


title: Filosofiakäsitykset

text: Filosofia tutkii kysymyksiä, joita muut tieteet eivät vielä tutki. Se hahmottaa ja jäsentää todellisuuden alueita, joihin systemaattinen tiede ei vielä ole saanut tukevaa jalansijaa. Näin se on kaksi ja puoli tuhatta vuotta palvellut kantatieteenä, uusia erityistieteitä synnyttävänä "tieteiden äitinä". Tämä työ jatkuu nykyään varsinkin logiikan, kielitieteen ja kognitiotieteen alalla.


title: Filosofiakäsitykset

text: Filosofia ylittää yksityiset tieteet myös rakentamalla niiden pohjalle kokonaisvaltaisia maailmankatsomusten järjestelmiä. Erityistieteiden summa jollain hetkellä ei vielä riitä maailmankatsomukseksi, vaan niiden yhteensitomiseksi tarvitaan kokonaiskuvaa todellisuuden luonteesta, tiedon hankkimisen edellytyksistä sekä ihmisen tehtävistä maailmassa.


title: Filosofiakäsitykset

text: Filosofian kriittisenä tehtävänä on kaiken kulttuurin ennakkoehtojen, sisällön ja vaikutusten analysointi ja arvostelu. Kohteisiin kuuluvat muun muassa kielet ja käsitejärjestelmät, aatteet ja uskonnot, poliittiset järjestelmät ja oikeusjärjestelmät, tieteet ja taiteet, jopa itse filosofiakin. Näin tulevat määritellyiksi kohteen perusteella filosofian alueet kuten kielifilosofia, uskonnonfilosofia, yhteiskuntafilosofia, oikeusfilosofia, tieteenfilosofia ja taiteenfilosofia. Minkä tahansa tieteen peruskäsitteet, teoriat ja menetelmät voivat olla filosofian tutkimuskohteita. Erityistieteiden tieteenfilosofia, jonka tulisi olla läheisessä yhteistyössä kyseisen alan omien tutkijoiden kanssa, liittyy läheisesti logiikkaan, tietoteoriaan ja yleiseen tieteenfilosofiaan, joissa tarkastellaan erityistieteille yhteisiä tiedon rakenteita ja päättelemisen muotoja.


title: Filosofiakäsitykset

text: Eräillä filosofian alueilla hyödynnetään muiden tieteiden menetelmiä. Esimerkiksi loogikot käyttävät täsmällisiä matemaattisia käsitteenmuodostustapoja ja metodeja. Filosofianhistorioitsijat taas soveltavat yleisen historiantutkimuksen piirissä kehitettyjä lähdekritiikin ja tekstien tulkinnan menetelmiä. Niillä filosofia aloilla, joilla pyritään uusiin filosofisiin tuloksiin, käytetään Ilkka Niiniluodon mukaan tavallisesti ajattelutapaa, jonka vaiheita ovat problematisointi, eksplikointi ja argumentaatio.


title: Filosofiakäsitykset

text: Filosofinen ajattelu alkaa yleensä ongelmien synnyttämisestä. Lähtökohtana voi olla mikä tahansa tietoon, todellisuuteen tai arvoihin liittyvä näkemys, jota ei ole aikaisemmin pidetty problemaattisena. Kriittisen epäilyn avulla filosofi yrittää tuoda esiin kohteena olevaan käsitykseen liittyviä epäselviä ilmaisuja tai kyseenalaisia oletuksia.


title: Filosofiakäsitykset

text: Toisena vaiheena on filosofisen ongelman vastausyritysten muotoileminen. Tähän selventämisvaiheeseen kuuluu kysymysten täsmentäminen, käsitteiden analysointi ja määritteleminen, uusien ajatusten esittäminen sekä filosofisten väitteiden ja käsitysten muotoileminen. Joissakin tapauksissa tuloksena voi olla ongelman eliminointi siten, että se näytetään kielen epäselvästä käytöstä johtuvaksi valeongelmaksi.


title: Filosofiakäsitykset

text: Kolmantena vaiheena on vastausyritysten arviointi ja vertailu, ts. argumenttien esittäminen niiden tueksi tai niitä vastaan. Relevantteja kysymyksiä tässä yhteydessä ovat muun muassa seuraavat: Onko esitetty ratkaisu ristiriidaton, selkeä ja yhteensopiva muiden pätevien filosofisten teesien kanssa? Onko se vastaus esitettyyn ongelmaan? Kykeneekö se mielenkiintoisella tavalla käsittelemään muita samankaltaisia ongelmia? Esitetyt argumentit voivat puolestaan johtaa uusien filosofisten ongelmien heräämiseen, näiden ratkaisuyrityksiin jne., mikä antaa filosofiselle keskustelulle samanlaista sisäistä jatkuvuutta kuin muidenkin tieteenalojen kehityksessä on havaittavissa.”


title: Filosofiakäsitykset

text: Filosofia on Niiniluodon mukaan kriittistä ajattelua ja keskustelua, ei useinkaan valmiita ja lopullisia oppeja vaan pyrkimystä käsitteiden ja ajatusten selventämiseen, jäsentämiseen ja uudelleenarviointiin. Kuten muutakin tiedettä, tätä toimintaa voidaan arvioida sen uutuuden, selkeyden, tarkkuuden, systemaattisuuden, perusteellisuuden, syvällisyyden ja hedelmällisyyden mukaan. Nämä kriteerit ovat julkisia ja objektiivisia, ja siksi ne mahdollistavat myös koulukuntarajat ylittävän arvioinnin.


title: Filosofiakäsitykset

text: Filosofian piirissä voidaan saavuttaa pysyvästi arvokkaita tuloksia: hedelmällisiä kysymyksenasetteluja, ongelmien strukturointia osaongelmiksi, selventäviä käsitteellisiä erotteluja, sisällöllisesti uusia ajatuksia ja oivalluksia sekä vakuuttavia päättelyitä.


title: Filosofiakäsitykset

text:
Monet filosofiset argumentit ovat loogisesti väljiä. Joskus kuitenkin perustelut positiivisille filosofisille johtopäätöksille esitetään aukottomasti osoittamalla, että joistakin lähtökohtaoletuksista A seuraa loogisesti johtopäätös B. Muut filosofit voivat kiistää johtopäätöksen B pätevyyden kritisoimalla oletuksia A, sillä mitään premissejä ei voi dogmaattisesti hyväksyä filosofisen ajattelun lähtökohdiksi. Mutta ponnistelut eivät tässäkään tapauksessa ole valuneet hukkaan. Johtopäätöksen B sijasta vain on tullut
todistetuksi väite "jos A, niin B".


title: Filosofiakäsitykset

text: Filosofiassa voidaan saavuttaa myös negatiivisia tuloksia, esimerkiksi osoittamalla jokin intuitiivinen käsitys tai oletusten joukko ristiriitaiseksi.


title: HSBC

text: HSBC Holdings plc on brittiläinen monikansallinen yhtiö ja yksi suurimmista pankkitoiminnan harjoittajista maailmassa. Forbes Global 2000 -listalla yhtiö katsottiin vuonna 2015 maailman 15. ja pankkialan seitsemänneksi suurimmaksi julkisesti noteeratuksi yritykseksi. Ainoastaan taseella (2 669,72 mrd. USD) arvioituna pankki luokiteltiin vuonna 2015 maailman neljänneksi (tai kolmanneksi) suurimmaksi julkisesti noteeratuksi pankiksi. Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä merkittävimmistä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: HSBC

text: Pankin kotipaikka sijaitsee Lontoon Canary Wharfissa. HSBC-ryhmä on nimetty perustajansa, The Hongkong and Shanghai Banking Corporationin, mukaan. Sen perusti skotlantilainen Thomas Sutherland vuonna 1865 rahoittaakseen Britannian kauppatoimia Itä-Aasiassa.


title: HSBC

text: Liikevaihtoa yrityksellä oli vuonna 2014 yhteensä 81,1 miljardia Yhdysvaltain dollaria.


title: HSBC

text: HSBC on niittänyt kyseenalaista mainetta erilaisten skandaalien yhteydessä. Pankki on jäänyt kiinni Meksikon huumekartellien avustamisesta ja terrorismiin yhdistettyjen yritysten kanssa tehdystä yhteistyöstä.


title: HSBC

text: HSBC:n tytäryhtiöt kuljettivat miljardien dollarien arvosta käteisvaroja panssaroiduissa autoissaan antaen huumeparoneiden ostaa lentokoneita Caymansaarten veroparatiisiin rekisteröityjen HSBC:n tilien kautta. Yhdysvaltain senaatin saamien tietojen mukaan HSBC on siirtänyt 7 miljardia dollaria osittain huumekaupoista peräisin ollutta käteistä rahaa Meksikosta Yhdysvaltoihin. Myös aseiden salakuljettajat ovat käyttäneet pankkia.


title: HSBC

text: HSBC:n Geneven-konttori jatkoi asiakassuhdetta Katex Mines Guinee -yhtiön kanssa, vaikka YK varoitti yhtiöstä sen myytyä aseita kapinallisille Liberian sisällissodan aikana 2000-luvun alussa.


title: HSBC

text: HSBC:n asiakaslistalla ovat olleet mm. korruptiotuomion saanut brittiasianajaja Jeffrey Tesleri, joka sai 21 kuukauden vankilatuomion Yhdysvalloissa nigerialaisten poliitikkojen lahjomisesta. Kansainvälisen journalistiyhteenliittymän ICIJ:n vuonna 2015 julkistamasta SwissLeaks-tietovuotoaineistosta käy ilmi, että lahjusrahat kulkivat Teslerin ja hänen perheenjäsentensä HSBC:n sveitsiläistilien kautta.


title: HSBC

text: HSBC on myöntänyt kirjallisessa vastauksessaan ICIJ:lle, että HSBC:n Geneven-konttorilla on ollut vakavia ongelmia sisäisen valvonnan suhteen. Pankki on oman ilmoituksensa mukaan muuttanut rahanpesua torjuvia sääntöjään ja välttelee nykyisin riskialttiita asiakkaita, kuten esimerkiksi veronkiertäjiä.


title: Avio S.p.A.

text: Avio S.p.A. on italialainen ilmailualan yritys.


title: Avio S.p.A.

text: FIAT S.p.A. omisti sen aiemmin, jolloin yhtiön nimi oli FiatAvio. 2000-luvulla sen omistivat George H. Bushin perheen lähipiirin omistama The Carlyle Group (70%) ja Finmeccanica (30%). Nämä myivät sen vuonna 2006 2,6 miljarilla dollarilla englantilaiselle Cinven-rahastolle. Avio on pääosin suihkumoottorien alihankkija, mutta rakentaa myös Vega-kantorakettia ja Ariane 5-raketin osia Arianespace-yhtiölle ja Euroopan avaruusjärjestölle.


title: Pöyry (yritys)

text: Pöyry Oyj on suomalainen konsultointi- ja suunnitteluyritys, joka on keskittynyt kolmeen toimialaan: teollisuuden, energian ja infran hankkeisiin. Pöyryn tyypillisiä toimeksiantoja ovat esimerkiksi teollisuuslaitoksen, vesivoimalan, raidejärjestelmän tai vesilaitoksen suunnittelu. Yhtiön on perustanut Jaakko Pöyry vuonna 1958.


title: Pöyry (yritys)

text: Joulukuussa 2018 ruotsalainen konsulttiyritys ÅF (aik. Aktiebolaget Ångpanneföreningen) ilmoitti aikeestaan ostaa Pöyry 611 miljoonalla eurolla. Pöyryn hallitus suosittelee tarjouksen hyväksymistä, ja osakkeiden osto toteutetaan tammikuun 2019 loppuun mennessä. Tämän myötä Pöyry poistuu Helsingin pörssistä. ÅF on noteerattu Tukholman pörssissä.


title: Pöyry (yritys)

text: Pöyryn toimitusjohtajana on toiminut sveitsiläinen Martin à Porta 1. helmikuuta 2016 alkaen. Ennen à Portaa toimitusjohtajana oli toiminut Alexis Fries syyskuusta 2012. Friestä edeltänyt toimitusjohtaja Heikki Malinen irtisanoutui kesäkuussa 2012, koska yhtiön tulokseen ei oltu tyytyväisiä. Malisen edeltäjä oli diplomi-insinööri Erkki Pehu-Lehtonen, joka oli toimitusjohtajana vuosina 1999–2008.


title: Pöyry (yritys)

text: Kesäkuussa 2012 yritys joutui kolmeksi vuodeksi Maailmanpankin "ei-vastuullisten yritysten lista"lle väärien laskujen ja sopimattomien etujen tarjoamisesta sen henkilökunnalle. Vajaata kahta viikkoa myöhemmin Maailmanpankki täsmensi lausuntoaan, että kyse oli yksittäisestä lahjasta henkilölle, joka ei enää ole Maailmanpankkiryhmän palkkalistoilla ja että väärinkäytös tapahtui Itä-Aasian–Tyynenmeren alueella vuonna 2009. Maailmanpankki oli ilmoittanut asiasta myös Suomen poliisille, joka oli seurannut asian uutisointia ja aikoo tutkia tapausta tarkemmin ja päättää sen jälkeen, onko aihetta aloittaa asiasta esitutkinta.


title: Pöyry (yritys)

text: Joulukuussa 2012 Keskusrikospoliisi ilmoitti, ettei sen selvityksissä ole löytynyt mitään syytä aloittaa esitutkintaa.


title: Metafyseaalinen vyöhyke

text: Metafyseaalinen vyöhyke on pitkän luun kasvava osa. Se sijaitsee diafyysin (luuvarren) ja epifyysin (luunpään) välissä.


title: Metafyseaalinen vyöhyke

text: Joukko vammoja ja sairauksia vaikuttaa juuri tähän luun herkkään osaan. Sen vaurioituminen kasvuiässä esimerkiksi onnettomuudessa aiheuttaa helposti kasvuhäiriöitä. 15-25 vuoden iässä metafyseaalinen vyöhyke luutuu kokonaan ja luun kasvu lakkaa.


title: Ojitus

text: Ojitus on ojien kaivamista kostean alueen kuivaamiseksi. Maataloudessa ojituksen tarkoituksena on kasvualustan ja kantavuuden parantaminen. Suomessa sen päätarkoituksena kuivata pelto mahdollisimman nopeasti kylvökuntoon.


title: Ojitus

text: Ojitus voidaan jakaa perus- ja paikallisojitukseen. Perusojituksessa laajemman valuma-alueen vesi johdetaan valtaojia myöten järveen tai jokeen. Paikallisojituksessa pellon liiallinen vesimäärä johdetaan valtaojiin ja puroihin. Paikallisojituksesta vastaa maanomistaja, joka saa tarkoitukseen julkista rahoitustukea, joka on valtion laina, takaus tai korkotukea. Valtaojat kaivaa paikallinen maatalouspiiri kokonaan julkisilla varoilla. Valtaojiin johdetaan myös maan- ja paikallisteiden sekä taajamien katuverkoston sadevesi.


title: Ojitus

text: Paikallisojituksessa pellolle tehdään sarkaojia tai salaojia, joita pitkin vesi kulkeutuu omalla paineella pellon alapäässä olevaan veto-ojaan ja sitä myöten edelleen valtaojaan. Salaojaverkosto koostuu imuojista sekä niitä yhdistävistä kokoomaojista, jotka päätyvät erityiseen laskuaukkoon.


title: Ojitus

text: Sarkaojat kaivetaan joko lapiolla tai vedetään oja-auralla. Salaojitus suoritetaan erityisellä salaojituskoneella. Suuremmat veto- ja valtaojat kaivetaan tavallisesti kaivinkoneella. Peltolohkojen ympärille kaivetut ojat estävät ympäristön valumavesien pääsyn pellolle ja toimivat samalla naapureiden välisenä rajaojana.


title: Ojitus

text: Peltojen kuivatus yleistyi Suomessa isojaon jälkeen. Kunnolla se pääsi vauhtiin kuitenkin vasta 1800-luvulla, jolloin maanviljely tehostui ja rehun tuotanto siirtyi luonnonniityiltä pelloille. Tuolloin pelloille kaivettiin avo-ojia noin 10–20 metrin välein. Nämä taas jakoivat pellon kaistaleisiin, joita kutsuttiin "saroiksi". Tällä menetelmällä saatiin käyttöön uusia peltomaita, joilla viljeleminen ei aiemmin olisi ollut mahdollista.


title: Ojitus

text: Maanviljelys koneistui sotien jälkeen, ja maatalouskoneilla oli hankala liikkua kapeilla peltosaroilla. Tämän johdosta perinteisiä avo-ojia ryhdyttiin korvaamaan salaojilla. Käytettävissä oleva viljelyala kasvoi, kun pelloilta katosivat näkyvät ojat ja uomat. Aluksi salaojat kaivettiin lapiolla, mutta myöhemmin tulivat käyttöön salaojituskoneet. Kiivainta salaojituksen aikaa oli 1970-luku, jolloin noin 25 prosenttia Suomen peltopinta-alasta oli salaojituksen piirissä. Nykyään vastaava osuus on 60 prosenttia.


title: Ojitus

text: Suomessa soiden ojittaminen aloitettiin 1860-luvulla. Soiden ojituksen avulla suomaista yritettiin saada peltoja tai paremmin puuta tuottavaa metsää. Niillä kuviteltiin myös ehkäistävän hallan vaaraa Runebergin Saarijärven Paavon tapaan. Tosiasiassa soiden ojittaminen lisää hallan yleisyyttä, sillä kuivan turpeen lämpötilaolot ovat paljon äärevämmät kuin märän.


title: Ojitus

text: Nykyisin Suomessa luonnontilaisten soiden ojittaminen on vähäistä. Valmiiksi ojitetuilla alueilla tehdään kunnostusojitusta.


title: Ojitus

text: Soiden ennallistaminen ojistusten jäljiltä on yleistynyt viime vuosina. Osa ojitetuista soista on niin vähäravinteisia, ettei metsän kasvatus ole metsätaloudellisesti järkevää. Lisäksi humuksen ja muiden kiintoaineiden siirtyminen valumavesien mukana järviin heikentää vesien tilaa.


title: Jorma Weneskoski

text: Jorma Weneskoski (15. lokakuuta 1929 Helsinki – 15. elokuuta 2006 Helsinki) oli suomalainen jazzmuusikko ja manageri.


title: Jorma Weneskoski

text: Weneskoski syntyi musikaaliseen perheeseen: hänen isänsä Ilmari Weneskoski oli kapellimestari ja äiti Gerda Weneskoski pianisti-säestäjä. Hän perusti ensimmäisen tanssiorkesterinsa 15-vuotiaana, opiskeli bassonsoittoa Sibelius-Akatemiassa ja otti yksityistunteja sellonsoitossa. 1950-luvun alussa hän valmistui ekonomiksi ja hyödynsi opintojaan perustaessaan oman ohjelmatoimiston, Weneskoski-tuotannon.


title: Jorma Weneskoski

text: Weneskosken mukaan nimettiin 1960-luvun suosittu yhtye Jormas, jonka managerina Weneskoski toimi. Jormasin lisäksi hänen manageritalliinsa kuuluivat 1960-luvun huippunimet Topmost, Roosters, Anita Hirvonen, Anneli Sari ja Koivistolaiset. 1960-luvulla hänen tanssiyhtyeeseensä kuuluivat muiden muassa saksofonisti Paavo Partti, pianisti Christer Sandell ja rumpali Matti Oiling.


title: Jorma Weneskoski

text: Itse Weneskoski soitti lähinnä jazzia kontrabassolla, ja suunnitteli keikkoja vielä kesäksi 2006. Hän kuoli pitkälliseen sairauteen 76-vuotiaana Helsingissä. Weneskosken viimeinen leposija on Hietaniemen hautausmaan Taiteilijainmäellä.


title: Sinipiika

text: Sinipiika on Suomessa keksitty ja valmistettu varrellinen lattialuuttu, jota nykyisin valmistaa Sinituote Oy. Sinipiika kehitettiin 1950-luvulla, ja se oli aikanaan edistyksellinen, sillä siitä pystyy puristamaan liiat vedet pois varressa olevaa kahvaa työntämällä. Sinipiiasta tulikin pian suosittu, ja se on edelleen yleinen siivousväline varsinkin Suomessa. Sinipiika on saanut nimensä suomalaisesta metsänhaltijasta "sinipiiasta", jonka tehtävä oli metsien siivous ja kaunistaminen.


title: Sinipiika

text: Alkuperäisestä sinipiiasta on tehty erilaisia muunnoksia, mutta perustyyppi on säilynyt. Sinipiikojen ympärille on kehitetty Sini-tuoteperhe, johon kuuluu erilaisia puhdistusvälineitä ja vaatteiden huoltovälineitä.


title: Fjodor Tjuttšev

text: Fjodor Ivanovitš Tjuttšev (; 5. joulukuuta 1803 Ovstug, Orjolin kuvernementti – 27. heinäkuuta 1873 Tsarskoje Selo) oli venäläinen runoilija ja diplomaatti. Hän asui Münchenissä ja Torinossa, ja hänen ystäviään olivat Heine ja Schelling. Tjuttšev ei liikkunut kirjallisuuspiireissä eikä pitänyt itseään kirjailijana.


title: Fjodor Tjuttšev

text: Nykyään tunnetaan häneltä noin 400 runoa, joiden säkeitä siteerataan hyvin usein Venäjällä. Nuoruusajan runot on kirjoitettu matkien 1700-luvun tyyliä. 1830-luvun runoissa alkaa tuntua vahva eurooppalaisen, varsinkin saksalaisen, romantiikan vaikutus. Tämä lyriikka oli filosofis-meditatiivista ja sen päällimmäisiksi aiheiksi nousivat mietiskely maailmankaikkeudesta, ihmisen kohtalosta ja luonnosta. 1840-luvulla Tjuttšev kirjoitti useita politiikka-aiheisia artikkeleita, joissa hän pohti venäläisen ja länsimaisen sivilisaation vuorovaikutusta. 1850-luvulla Tjuttševilta ilmestyi voimakkaalla tunteella ladattuja rakkausrunoja, joissa hän käsittelee rakkautta tragediana. Nämä runoilijan rakastetulle Jelena Denisjevalle omistetut runot koottiin myöhemmin ns. "denisjeviläiseksi sikermäksi". 1860- ja 1870-luvuilla Tjuttševin runoissa oli poliittisia tuulia.


title: Fjodor Tjuttšev

text: Tjuttševin tunnetuin runo "Silentium!" on katkera kutsu vaikenemiseen, valitus siitä etteivät ihmiset koskaan pysty ymmärtämään toisiaan täydellisesti. Säe "Mik' ilmaistaan, on valhe jo" on Tjuttševin aforismeista useimmin lainattu, samoin "Venäjää ei voi järjellä ymmärtää" sekä "Me emme pysty arvaamaan, kuinka sanamme kaikuu".


title: Tikkurilankoski

text: Tikkurilankoski on pienehkö, mutta kulttuurihistoriallisesti merkittävä koski Vantaanjoen suurimmassa sivuhaarassa Keravanjoessa. Koski sijaitsee nykyisen Vantaan kaupungin Tikkurilan suuralueen Jokiniemen ja Kuninkaalan kaupunginosien rajalla, pääosin Pääradan itäpuolella. Koskella on pituutta 120 metriä ja pudotusta 5 metriä. Koski on padottu ja siinä on kalaporras.


title: Tikkurilankoski

text: Tikkurilankosken seutu on vanhaa tehdasmiljöötä, jossa sijaitsee Tikkurila Oy:n väritehtaiden (nykyään toiminnot keskittyneet joen eteläpuolelle) ja Tikkurilan Silkin iäkkäitä tehdasrakennuksia. Kosken pohjoispuolella oleva Vernissatehtas toimii nykyään Vantaan lasten- ja nuortenkulttuurin monitoimitalona ja ravintolana. Kesällä joen pohjoisrannalla toimii myös kahvila. Joen etelärannalla, pääradan länsipuolella sijaitsee Tiedekeskus Heureka. Joen voi ylittää kevyen liikenteen siltoja pitkin.


title: Tikkurilankoski

text: Keravanjoessa kalastaminen on sallittua kalastusluvilla. Kuitenkin Tikkurilankosken kalaportailla tai 100 metriä sitä lähempänä ei saa kalastaa. Tikkurilankosken kalateiden suunnittelua varten tehtiin 1980-luvun lopulla ja 1990-luvun alussa mallikokeita muun muassa Teknillisen korkeakoulun Vesitalouden ja vesirakennuksen laboratoriossa.


title: Tikkurilankoski

text: Koska koski on padottu, se on melojien näkövinkkelistä laskukelvoton. Kosken pääsee ohittamaan, mutta kantomatkaa kajakille tai kanootille kertyy 200 metriä. Rantautumisen ja vesillelaskun yhteydessä melojien on syytä varoa virtauksia. Retki- tai kuntomelontaan sopivia joenosuuksia ovat kosken yläjuoksulla esimerkiksi Keravan kartanon ja Tikkurilankosken väli (17 km) tai alajuoksulla molempiin suuntiin melottava osuus (13 km) Vanhankaupunginkosken ja Tikkurilankosken välillä.


title: Adelardo

text: Adelardo Rodríguez Sánchez (s. 26. syyskuuta 1939 Badajozissa) on espanjalainen entinen jalkapalloilija.


title: Adelardo

text: Juniorivuosinaan Adelardo pelasi kaikkiaan neljässä kotimaakuntansa Badajozin joukkueessa. Legendan mittoihin oikealta ampuva keskikenttäpelaaja kasvoi kuitenkin Atlético Madridissa, johon hänet hankittiin 20-vuotiaana vuonna 1959 ja jossa hän myös lopetti ammattilaisuransa vuonna 1976. Kaikkiaan 17 Atlético-kauden aikana Adelardosta tuli palkinnoilla mitattuna seuran kaikkien aikojen menestynein pelaaja. Hän voitti Espanjan-mestaruuden kolme kertaa (1966, 1970 ja 1973), Espanjan cupin viisi kertaa (1960, 1961, 1965, 1972 ja 1976), Cup-voittajien cupin (1962) sekä Intercontinental Cupin (1974). Adelardo on myös pukenut punavalkoraitaisen edustusjoukkueen pelipaidan ylleen useammin kuin kukaan muu: yhteensä 580 kertaa, joista 401 kertaa Espanjan pääsarjapeleihin. Adelardo viimeisteli Atléticolle kaikkiaan 115 maalia, joista 73 hän teki kansallisessa pääsarjassa. Vuonna 1976 Meksikoa vastaan pelatun jäähyväisottelunsa jälkeen Adelardo siirtyi pelaamaan sisäjalkapalloa, jossa hän on voittanut myös Espanjan mestaruuden.


title: Adelardo

text: Adelaro edusti Espanjaa kaikkiaan 14 kertaa tehden kaksi maalia. Hän osallistui kahteen MM-lopputurnaukseen, Chilessä 1962 ja Englannissa 1966. Adelardo valittiin myös Espanjan omiin EM-kilpailuhin vuonna 1964, jolloin isäntämaa otti historiansa ensimmäisen arvoturnausvoiton. Adelardo ei kuitenkaan saanut kotikisoissaan lainkaan peliaikaa.


title: Adelardo

text: Pelaajana Adelardossa yhdistyi oikea määrä voimaa ja taitoa, mutta parhaiten hänet tunnettiin väsymättömästä työnteosta pelikentällä. Tätä kuvastavat hänen saamansa lemipinimet "Engine" (veturi) ja "Paleto" (maamies). Suurten saavutustensa lisäksi Adelardosta on tullut myös seurauskollisuuden symboli. Adelardo ei koskaan jättänyt Atléticoa vaikka hänen tiedettiin olevan jatkuvasti rikkaan katalonialaisseuran Barcelonan tavoittelema.


title: Labrador City

text: Labrador City on kaupunki Kanadan Newfoundlandin ja Labradorin provinssissa Labradorin alueen länsiosassa lähellä Québecin rajaa. Kaupungissa on vuoden 2011 väestönlaskennan mukaan 7 367 asukasta, ja sen pinta-ala on 38,83 neliökilometriä. Yhdessä noin 2 000 asukkaan Wabushin kaupungin kanssa se muodostaa alueen suurimman asutuskeskittymän nimeltä "Labrador West".


title: Labrador City

text: Kaupunki perustettiin 1960-luvulla Iron Ore Company of Canadan kaivosmiesten asutuskeskukseksi. Rautamalmin louhinta on edelleen kaupungin tärkein elinkeino.


title: Labrador City

text: Kaupunkiin on maantieyhteys, sekä rautatieyhteys Quebec North Shore and Labrador Railwayn malmirataa pitkin. Alueen ainoa lentokenttä on Wabushin lentoasema, ja sinne liikennöivät säännöllisesti Air Canada Jazz, Air Labrador ja Provincial Airlines.


title: Labrador City

text: Labrador Cityn kaupunginvaakunassa on kuvattuna paperikääröä pitelevä tunturipöllö, musta lapio sekä punainen vuori. Symbolit kuvastavat kaivoskaupungin elinehtoa. Vaakunassa on myös kaksi karibua, jotka kuvastavat alueen villiä luontoa.


title: Labrador City

text: Kaupungin motto on "Kamistaitusset", nascopien sana joka tarkoittaa ahkerien työläisten maata.


title: Wabush

text: Wabush on noin 1 900 asukkaan kaupunki Labradorissa, Newfoundlandin ja Labradorin provinssin länsiosassa Kanadassa lähellä Québecin provinssin rajaa. Kaupunki sijaitsee noin 5 kilometriä Labrador Citystä etelään. Kaupunki on nimetty rautakaivoksen, Wabush Mines mukaan.


title: Wabush

text: Kaupungin tärkein elinkeino on yhä kaivostoiminta, ja tärkeimmät työnantajat ovat Wabush Iron Company Limited sekä Iron Ore Company of Canada. Kaupunki sijaitsee lähes eristyksissä muusta maailmasta. Lentoliikenne, maantie sekä Quebec North Shore and Labrador Railwayn henkilöjunat muodostavat tärkeimmät kulkuyhteydet. Lentoliikenne käyttää läheistä Wabushin lentoasemaa.


title: Wabush

text: Kaupungissa on elintarvikekauppa, keilahalli, jäähalli sekä useita ravintoloita. Labrador Cityssä sijaitsee alueen suurin ostoskeskus.


title: Wabush

text: Paikannimeä Wabush käytetään Québecissä usein kuvaamaan eristyksissä olevaa kylää tai kaupunkia.


title: Sinituote

text: Sinituote Oy on siivousvälineitä, vaatehuollon tuotteita ja autonhoitotarvikkeita valmistava ja markkinoiva suomalainen perheyritys.


title: Sinituote

text: Sinituote Oy muodostaa yhdessä tytäryhtiöidensä kanssa monialaisen SINI-konsernin. Konsernin tärkeimmät rekisteröidyt tavaramerkit ovat SINI, Sinipiika, Kungs, Savu ja Lundia.


title: Sinituote

text: Sinituote Oy:n omistaa Ilkka Brotherus ja hänen perheensä. Syksyllä 2018 Ilkka Brotherus luovutti yrityksen toimitusjohtajuuden tyttärelleen Johanna Hamro-Drotzille, mutta jatkaa itse hallituksen puheenjohtajana.


title: Sinituote

text: Sini-Tuote Oy:n perusti alun perin Einnon perhe Vantaan Tikkurilaan. Yritys kasvoi pienestä sähköalan korjausliikkeestä keskisuureksi teollisuuslaitokseksi. Aluksi yritys valmisti pieniä metallitarvikkeita teollisuuden ja kotitalouksien käyttöön. Myöhemmin painopiste siirtyi siivousvälineisiin, jolloin kehitettiin varrellinen lattiapesin Sinipiika. Muita siivousvälineitä olivat myös Matto-Mikko ja Sini-Moppi. Muutamaa vuotta myöhemmin yritys ryhtyi valmistamaan Lusifer-grillejä. Vientitoiminta käynnistyi 1960-luvun puolivälissä, ja 1970-luvun lopulla yritys olikin grillien valmistaja. Sini-Tuote Oy:n toiminta keskittyi siivousvälineiden ja grillien lisäksi myös pesutilojen kalusteisiin, verhonripustinjärjestelmiin ja putkihuonekaluihin. Näiden ohella tehtiin alihankintatöitä teollisuuslaitoksille ja markkinointiyhtiöille.


title: Sinituote

text: Yrityksen toimitilat laajentuivat kasvun myötä. Kasvumahdollisuuksien turvaamiseksi tuotanto siirrettiin Tikkurilasta Kokemäelle. Siellä sijaitsevan Sinituotteen teollisuushallin pinta-ala on 14 000 m.


title: Sinituote

text: Yritys alkoi kehittää 1980-luvulla sarjaa, jossa samaan varteen oli mahdollista vaihtaa useita eri siivousvälineitä. Tämän sarjan nimeksi tuli Sinipoika. Nykyään sarjan nimi on nimeltään SINI.


title: Sinituote

text: Vuonna 1988 Sini-Tuotteen siivousvälinetuotanto ja nimi siirtyivät yrityskaupassa Brotheruksen perheelle. Yritys nimettiin uudelleen Sinituote-nimiseksi ja se keskittyi valmistamaan siivousvälineitä. Tuolloin yrityksen liikevaihto oli noin kolme miljoonaa euroa, vuonna 2004 kymmenen kertaa enemmän.


title: Sinituote

text: Sinituotteen toiminta on laajentunut vuosien myötä. Kokemäen tehtaalle on siirretty yrityskauppojen mukana tulleet ruotsalaisen Kungs-harjatehtaan ja Kaavilla toimineen Hope Smoke -savustuspussitehtaan tuotannot. 2000-luvulla tuotevalikoimaan tulivat vaatehuollon tuotteet Sinituotteen ostettua ruotsalaisen silityslautoja valmistavan Rörets Industrier Ab:n vuonna 2003. Sinituote Oy osti 2004 Paloheimolta kalusteita valmistavan Lundia Oy:n, ja Oy Scan Dust Ab -pölypussitehdas siirtyi Sinituotteelle vuonna 2005.


title: Sinituote

text: Tuotteita, jotka liittyvät autojen puhdistamiseen lumesta on viety Keski-Eurooppaan vuodesta 2010. Sinituotteen Kungs-merkki nousi tämän alan markkinajohtajaksi Saksassa vuonna 2013.


title: Sinituote

text: Vuonna 2012 Sinituote oli Kokemäen neljänneksi suurin yksityinen työnantaja.Talouselämä-lehti nimesi vuonna 2012 Sinituotteen Ilkka Brotheruksen yhdeksi Suomen historian sadasta merkittävimmästä yritysjohtajasta. Vuonna 2002 hänet nimettiin Vuoden liikemieheksi.


title: Kookossaari

text: Kookossaari () on Costa Ricalle kuuluva lähes asumaton saari Tyynessä valtameressä Costa Rican edustalla.


title: Kookossaari

text: Kookossaari on kansallispuisto ja kuulunut Unescon maailmanperintöluetteloon vuodesta 1997 alkaen. Turistit pääsevät saarelle vain opastetuille päiväretkille. Saaren pinta-ala on noin 23 neliökilometriä, ja korkein kohta 671 m. Saari on tuliperäistä alkuperää ja koostuu basalttisesta kivestä.


title: Kookossaari

text: Saarella elää kolme endeemistä maalintulajia, joita ei tavata missään muualla: kookossaarenkäki ("Coccyzus ferrugineus"), kookossaarensieppari ("Nesotriccus ridgwayi") ja kookossaarensirkku ("Pinaroloxias inornata"). Lintulajeja on saarella havaittu 87 erilaista. Siellä esiintyy myös kotoperäiset anolis- ja tokkolajit. Lisäksi siellä kasvaa ainakin 70 kotoperäistä kasvilajia.


title: Kookossaari

text: Valtameriltä saapuu saarelle pesimään mm. keijutiiroja, suulia ja fregattilintuja. Saaren lähivesillä on paljon esimerkiksi rauskuja, delfiineitä, kalifornianmerileijonia ja vasarahaita. Kalalajisto on poikkeuksellisen monipuolinen: alueella on havaittu 300 kalalajia. Maalla eläviä nisäkkäitä saarella ei ole muita kuin sinne tuotuja sikoja, vuohia ja kissoja.


title: Kookossaari

text: Ei ole todisteita, että saari olisi ollut asuttu esikolumbiaanisen aikana, mutta merenkulkijat ja kartoittajat ovat tunteneet sen 1500-luvun alkupuolelta asti.


title: Kookossaari

text: Saarta on käytetty pohjana Jurassic Parkissa ja Jurassic Worldissa esiintyvälle saarelle Isla Nublarille


title: Kalvashaaparousku

text: Kalvashaaparousku ("Lactarius utilis") on haaparouskua muistuttava, hyvä ruokasieni. Kalvashaaparouskun lakki on paksu- ja runsaslimainen ja noin 7–18 cm leveä. Lakki on tasaisen vaalea tai keskeltä hieman tummempi, harmaan- tai violetinruskea, vaaleampi kuitenkin kuin haaparouskulla. Sienen heltat ovat valkoiset. Jalka on varsin solakka ja tasapaksu, kellertävänvalkoinen. Maitiaisneste on valkeaa, hitaasti harmaantuvaa. Nurmirouskua ("Lactarius flexuosus") ja lakritsirouskua ("Lactarius helvus") luullaan usein kalvashaaparouskuksi.


title: Kalvashaaparousku

text: Kalvashaaparousku on sangen yleinen koko maassa. Sen kasvupaikkoja ovat muun muassa tuoreet kangasmetsät, rantojen pensaikot, korpikuusikot sekä tunturikoivikot.


title: Kalvashaaparousku

text: Voidaan käyttää kiehautuksen jälkeen ruokasienenä, esimerkiksi suolasienenä.


title: Lidia Chojecka

text: Lidia Chojecka (s. 25. tammikuuta 1977 Siedlce, Puola) on puolalainen keskimatkojen juoksija, jonka päämatka on 1 500 metrin juoksu.


title: Lidia Chojecka

text: Chojecka menestyi hyvin jo nuorten sarjoissa. 1994 hän sijoittui Lissabonin nuorten MM-kisoissa 1 500 metrin juoksussa seitsemänneksi. Seuraavana vuonna hän voitti nuorten Euroopan mestaruuden ja 1996 juoksi Sydneyn nuorten MM-kisoissa viidenneksi. 1997 hän sijoittui Pariisin sisäratojen MM-kisoissa 1 500 metrillä neljänneksi. Samana vuonna hän juoksi 3 000 metrin juoksussa hopealle alle 23-vuotiaiden EM-kisoissa sekä pronssille yliopistojen mestaruuskisoissa. Kauden lopussa IAAF:n GP-finaalissa hän sijoittui mailin juoksussa viidenneksi ajalla 4.41,87. 1998 hän voitti EM-hopeaa sisäradoilla ja sijoittui kuudenneksi Budapestin EM-kisoissa 1998. 1999 hän voitti pronssia 3 000 metrillä Euroopan cupissa. Maebashin sisäratojen MM-kisoissa hän voitti 1 500 metrillä pronssia ajalla 4.05,86 ja oli Sevillan ulkoratojen MM-kisoissa samalla matkalla yhdeksäs.


title: Lidia Chojecka

text: Chojecka voitti vuonna 2000 hopeaa sisäratojen EM-kisoissa 1 500 metrillä. Sydneyn olympialaisissa hän oli samalla matkalla viides ja kauden lopussa GP-finaalissa neljäs. Edmontonin MM-kisoissa hän oli 1 500 metrillä viides ja samana vuonna GP-finaalissa neljäs. Münchenin EM-kisoissa 2002 hän juoksi yhdeksänneksi. Seuraavana vuonna hän voitti maansa hallimestaruuden 3 000 metrillä ja MM-pronssia Pariisin sisäratojen MM-kisoissa 1 500 metrillä.


title: Lidia Chojecka

text: Vuonna 2004 Chojecka voitti Puolan sisäratojen mestaruuden 800 metrin juoksussa ja 1 500 metrillä. Euroopan sisäratojen cupissa hän juoksi 3 000 metrillä toiseksi ja Budapestin sisäratojen MM-kisoissa 2004 1 500 metrillä kahdeksanneksi. Ateenan olympialaisissa hän oli kuudes ajalla 3.59,27. hän juoksi 1 500 metrillä seitsemänneksi ja 3 000 metrillä kolmanneksi ajalla 8.39,16. 2005 hän voitti sisäratojen Euroopan mestaruuden 3 000 metrillä. 2006 hän voitti Puolan sisäratojen mestaruuden 1 500 metrillä ja MM-pronssia 3 000 metrillä Moskovan sisäratojen MM-kisoissa. Euroopan cupin superliigassa hän oli 5 000 metrin juoksussa neljäs ja Göteborgin EM-kisoissa 1 500 metrillä viides.


title: Lidia Chojecka

text: Birminghamin EM-hallikilpailuissa 2007 Chojecka voitti mestaruuden 1 500 ja 3 000 metrin juoksussa. Osakan MM-kilpailuissa 2007 hän sijoittui 1 500 metrillä kahdeksanneksi. Pekingin olympialaisissa 2008 hän karsiutui alkuerissä. Vuonna 2009 hän sijoittui 1 500 metrillä seitsemänneksi sekä Torinon EM-hallikilpailuissa että Berliinin MM-kilpailuissa. Dohan sisäratojen MM-kisoissa 2010 hän sijoittui 3 000 metrillä 11:nneksi ja saman vuoden Barcelonan EM-kisoissa hän keskeytti 5 000 metrillä. Pariisin EM-hallikisoissa 2011 hän sijoittui 3 000 metrillä alun perin kolmanneksi, mutta nousi myöhemmin toiseksi kun Olesja Syreva hylättiin dopingrikkomuksen takia. Istanbulin MM-hallikisoissa 2012 Chojecka sijoittui samalla matkalla kuudenneksi.


title: Koukunpolvi

text: Koukunpolveksi kutsutaan Heinäveden reitin varrella olevan Koukunniemen päätä. Se sijaitsee Heinävedellä, hieman Pilpan kanavalta etelään aivan Koloveden kansallispuiston luoteisella laidalla. Koukunpolvella on jyrkät, kallioiset rannat ja kapeat vesiväylät. Koukunpolven kohdalla laivareitti tekee jyrkän mutkan ja kääntyy joksikin matkaa ikään kuin takaisin päin. Koukunniemellä sijaitsee Koukunpolven huvila, jonka Kiuruveden apteekkari Berndt Emil Forsblom rakennutti 1920-luvulla. Koukunniemeen ei mene sähköjä tai teitä. Lähellä sijaitsee myös oopperalaulaja Aino Acktén Pohjataipaleen huvila.


title: Koukunpolvi

text: Koukunpolven kuvaa Pirunvuorelta nähtynä on käytetty monissa Suomea ja Heinäveden reittiä mainostavissa mainoksissa. Yksi näistä on eräs Adolf Bockin maalaama Heinäveden reitin mainos vuodelta 1928. Tässä esiintyy Heinäveden reittiä hyvin kuvaava lause "Kappale kauneinta Suomea".


title: Potta

text: Potta on tavallisesti pienten lasten ulostamiseen ja virtsaamiseen käyttämä astia vaippojen käytön lopettamisen jälkeen. Potta on useimmiten valmistettu muovista.


title: Potta

text: "Yöastiaksi" nimitetään yleensä vastaavaa aikuisten käyttöön tarkoitettua astiaa. Yöastioiden käyttö oli aikaisemmin nykyistä paljon yleisempää, kun talot saattoivat olla kylmiä, valon tekeminen vaati tulen sytyttämistä ja käymälänä toimi useimmiten ulkohuussi. Aikuisten yöastia oli useimmiten keraaminen astia, ja sitä käytettiin nimensä mukaisesti yölliseen ulostamiseen ja virtsaamiseen. Yöastiaa säilytettiin makuuhuoneessa sängyn alla, ja useimmiten siinä oli kansi. Erityisesti naisille suunniteltu versio tunnetaan nimellä "Bourdaloue" ranskalaisen jesuiitta Louis Bourdalouen mukaan.


title: Kenora

text: Kenora on noin 15 100 asukkaan kaupunki Lake of the Woods -järven rannalla luoteisessa Ontariossa Kanadassa lähellä Manitoban rajaa. Kaupunki sijaitsee noin 200 kilometriä Winnipegistä itään. Kaupunki on Kenoran piirikunnan keskus ja vuosittaisen kansainvälisen ahvenenkalastusturnauksen kotipaikka.


title: Kenora

text: Alun perin kaupunki asutettiin 1830-luvulla Rat Portage -nimisenä kauppapaikkana (1836), ja kaupungin ensimmäinen rakennus kuului turkiskauppaa harjoittaneelle Hudson's Bay Companylle. Kaupunki sai nimensä alkuasukkaiden paikasta käyttämän nimityksen mukaan. Turkiskaupan myötä kaupunki alkoi kukoistaa, ja on historiansa aikana tuottanut kaviaaria ja toiminut kaivosteollisuuden, maatalouden ja metsätalouden alueellisena keskuksena. Kaupungin alueelta on kaivettu myös kultaa. Canadian Pacific Railway rakensi 1880-luvulla kaupunkiin rautatien, ja se omalta osaltaan auttoi kaupungin kehityksessä.


title: Kenora

text: Abitibin paperitehdas, yksi alueen tärkeimmistä työnantajista, lopetti toimintansa joulukuussa 2005. Metsätalous ja matkailu ovat edelleen tärkeitä elinkeinoja.


title: Kenora

text: Kenorasta tuli kaupunki vuonna 2000, jolloin Kenora sekä läheiset Keewatin ja Jaffray Melick -nimiset kaupungit yhdistettiin Kenoran kaupungiksi. Kenora sai nimensä, kun Keewatin, Rat Portage ja Norman yhdistyivät Kenoraksi. Tuolloin uuden paikkakunnan nimeksi valittiin kirjainyhdistelmä, jonka muodostivat kunkin kylän nimen alkukirjaimet: Keewatin, Norman, Rat Portage.


title: Kenora

text: Metsätalous, matkailu ja kaivosteollisuus ovat edelleen paikallisen talouden kolme suurinta teollisuudenalaa. Kaupungin väkiluku lähes kaksinkertaistuu matkailusesongin aikana. Läheinen Lake of the Woods sekä tuhannet pienemmät järvet houkuttelevat alueelle tuhansittain kesäasukkaita provinssin eteläosista sekä Manitobasta.


title: Maavarsi

text:
Maavarsi on kasvien maanpinnan alapuolella kasvava varsi. Maavarret toimivat kasvin ravintovarastona, useimmat myös talvehtimiseliminä ja kasvullisina lisääntymiseliminä. Maavarret kasvavat kärjessä olevasta kärkisilmusta, ja niissä on usein suomumaisia lehtiä.
__SISLUETTPAKOTUS__


title: Miroslav Vitouš

text: Miroslav Ladislav Vitouš (s. 6. joulukuuta 1947 Prahassa) on tšekkoslovakialainen jazzbasisti. Hän aloitti viulunsoiton kuusivuotiaana, pianonsoiton 10-vuotiaana sekä kontrabassonsoiton neljätoistavuotiaana. Nuorena hän oli tunnettu kilpauimari. Hänen varhaisiin yhtyeisiinsä kuului "Junior Trio", jossa hän soitti veljensä Alanin (rummut) sekä sittemmin kuuluisaksi tulleen tšekkiläisen kosketinsoittajan Jan Hammerin kanssa. Hän opiskeli musiikkia Prahan konservatoriossa František Poštan johdolla ja voitti Wienissä kansainvälisen musiikkikilpailun. Voitto toi hänelle stipendiaatin Berklee College of Musiciin Yhdysvaltain Bostoniin.


title: Miroslav Vitouš

text: Vitoušin taiturimainen bassonsoitto toi hänelle mainetta, ja häntä alettiin verrata kuuluisiin kollegoihinsa, kuten Scott LaFaroon, Dave Hollandiin ja Niels-Henning Ørsted Pederseniin. Oivallinen näyte Vitoušin kontrabassonsoitosta on levyllä "Now He Sings, Now He Sobs" vuodelta (1968), jolla Chick Corea soittaa pianoa ja Roy Haynes rumpuja. Tämä albumi tuo esille hänen vahvan rytminkäsittelynsä, innovatiiviset "walking bass" -linjansa sekä improvisointitaitonsa.


title: Miroslav Vitouš

text: "Infinite Search", hänen ensimmäinen levynsä yhtyeenjohtajana, julkaistiin uudestaan pienin muutoksin nimellä "Mountain In The Clouds". Levyllä soittivat silloiset fuusion kärkinimet, kuten John McLaughlin, Herbie Hancock, Jack DeJohnette ja saksofonisti Joe Henderson.


title: Miroslav Vitouš

text: Vitouš on Weather Reportin perustajajäsenyytensä lisäksi soittanut muun muassa Bireli Lagrenen, Jan Hammerin, Freddie Hubbardin, Miles Davisin, Chick Corean, Wayne Shorterin, Joe Zawinulin ja Jan Garbarekin kanssa. Vuonna 1988 hän muutti takaisin Eurooppaan säveltämään, mutta hän on myös jatkanut esiintyvän taiteilijan uraa useilla festivaaleilla.Weather Report


title: Miroslav Vitouš

text: Chick Corea


title: Miroslav Vitouš

text: Larry Coryell


title: Miroslav Vitouš

text: Jack DeJohnette


title: Miroslav Vitouš

text: Jan Garbarek


title: Miroslav Vitouš

text: Stan Getz


title: Miroslav Vitouš

text: Terje Rypdal


title: Miroslav Vitouš

text: Sadao Watanabe


title: Miroslav Vitouš

text: Laszlo Gardony


title: Miroslav Vitouš

text: Between the Times


title: Lord

text: Lord voi tarkoittaa:


title: Ilmaverso

text: Ilmaverso on kasvien maanpinnan yläpuolelle nouseva varsi. Ilmaversot jaetaan ruohovartisiin ja puuvartisiin, mutta ryhmien välillä ei ole selvää eroa. Monet tyviosistaan puuvartiset kasvit ovat latvaosistaan ruohomaisia.


title: Ilmaverso

text: Ruohovarsi on kaikilla yksivuotisilla kasveilla. Se on yhteyttävä, puutumaton tai osaksi puutunut. Monivuotisilla ruohovartisilla kasveilla talvehtivat kylmätalvisessa ilmastossa tavallisesti vain juuret ja maaversot sekä näiden silmut. Jotkut ruohovartiset kasvit talvehtivat lumen alla sellaisenaan. Heinäkasvien korsi on erikoisrakenteinen ruohovarsi.


title: Ilmaverso

text: Puuvarsi on sisäosiltaan puutunut ja talvenkestävä. Puuvartisia kasveja voidaan nimittää puiksi, pensaiksi tai varvuiksi kokonsa ja kasvutapansa perusteella.


title: Pine Falls

text: Pine Falls on kylä Manitoban provinssissa Kanadassa Winnipegjärven itäpuolella Winnipegjoen varrella. Kylässä sijaitsee Pine Fallsin voimalaitos, joka on viimeinen Winnipegjoen voimalaitoksista ennen Winnipegjärveä. Kylä sijaitsee 13 kilometrin päässä Winnipegjärven itärannalta ja noin 115 kilometrin päässä Winnipegistä. Kylään johtaa vain tavaraliikenteessä käytettävä rautatie Winnipegistä, jolla liikennettä hoitaa Central Manitoba Railway.


title: Pine Falls

text: Pine Fallsin voimalaitospadon rakentaminen aloitettiin 1949 ja saatiin päätökseen 1952. Voimalaitoksen ja patoaltaan kustannukset olivat 23,5 miljoonaa Kanadan dollaria. Voimalaitoksen teho on 88 megawattia ja keskimääräinen sähköntuotanto noin 620 miljoonaa kilowattituntia. Voimalaitoksen putouskorkeus on 11,3 metriä. Patoaltaan pinta-ala on yhdeksän neliökilometriä. Manitoba Hydron omistama voimalaitos tuottaa sähköä kylässä sijaitsevalle Manitoba Paper Companyn paperitehtaalle.


title: Kismet (makeinen)

text: Kismet on Fazerin valmistama keksisuklaapatukka, joka tuli myyntiin Suomessa 1974. Perinteinen Kismet on maitosuklaalla kuorrutettu nougattäytteinen vohveli. 2017 patukoita valmistettiin noin 18 miljoonaa kappaletta, jolloin ne olivat myydyimpiä Fazerin valmistamista suklaapatukoista. Geisha oli toiseksi myydyin ja Fazerin sininen -patukka kolmanneksi myydyin.


title: Kismet (makeinen)

text: Alkuperäisen Kismetin rinnalle on myöhemmin tehty suklaisempi "Kismet Choco" -patukka sekä "Kismet Snacks" -pussi, jossa on Kismet-suklaata paloina (niitä myös myytiin keksipaketissa). Tammikuussa 2010 Kismetille julkaistiin uusi maku, "Raspberry Cheesecake", Sittemmin on tullut myyntiin myös "Kismet Marianne" vuonna 2011, "Kismet Fazerina" 2013, "Kismet Lakritsi" 2015, "Kismet Pallot" -pussi 2016, "Kismet Marianne Pallot" -pussi 2017 ja "Kismet Omar" 2017.


title: John Stevens

text: John Bassat Stevens IV (s. 28. heinäkuuta 1987, Buffalo, New York) on yhdysvaltalainen poplaulaja, joka sijoittui kuudenneksi yhdysvaltalaisen kykyjenetsintäkilpailun American Idolin kolmannella tuotankaudella.


title: John Stevens

text: Hän aloitti American Idol-taipaleensa koelauluissa New Yorkissa laulamalla "That's Amore" Dean Martinia imitoiden. Tuomarien pyydettyä häntä laulamaan normaalilla äänellä, Stevens lauloi "The Way You Look Tonight" ja pääsi kilpailussa seuraavalle kierrokselle. Stevens oli tähän asti kaikkien aikojen nuorin finaaleihin selvinnyt laulaja American Idolissa ollessaan vasta 16-vuotias. Stevensin suosikkilaulaja on Frank Sinatra.


title: John Stevens

text: Stevensin esikoisalbumi on 28. kesäkuuta 2005 julkaistu "Red", jonka tuotti Steve Tyrell. Sitä myytiin 18 000 kappaletta maaliskuuhun 2006 mennessä. Stevens laulaa myös Beantown Swing Orchestra -jazzorkesterissa.


title: Portugalin vaakuna

text: Portugalin vaakuna on Portugalin virallinen vaakuna. Nykyinen vaakuna otettiin virallisesti käyttöön 30. kesäkuuta 1911, samaan aikaan Portugalin lipun kanssa.


title: Portugalin vaakuna

text: Portugalin vaakunan vaakunaselitys on: "Hopeisessa kentässä viisi sinistä kilpeä 1+3+1, kussakin viisi hopearahaa 2+1+2, ympärillä punainen reunus, jossa seitsemän kultaista linnaa". Taustana on seppelten ympäröimä armillaarikehä (navigointi-instrumentti) ja tasavallan värit, vihreä ja punainen.


title: Portugalin vaakuna

text: Vaakunan viisi kilpeä symboloivat Portugalin ensimmäisen kuninkaan Alfonso Henriquesin viittä taistelua almohadeja vastaan Ouriquen taistelussa. Kunkin kilven viisi hopearahaa ("quinas") symboloivat Kristuksen viittä haavaa. Kun kilpien ja rahojen lukumäärä lasketaan yhteen, saadaan 30, joka symboloi kolmeakymmentä rahaa, jotka Juudas sai Jeesuksen kavaltamisesta. Reunuksen seitsemän linnaa symboloivat seitsemää reconquistassa valloitettua kaupunkia. Armillaaripallo puolestaan symboloi Portugalin asemaa suurten löytöretkien aikaan.


title: Portugalin vaakuna

text: Portugalin vaakunaan on tehty muutoksia useita kertoja, ja nykyään siinä ovat edustettuina Portugalin lipun värit, punainen ja vihreä.


title: Gillian Rubinstein

text: Gillian Rubinstein (s. 29. elokuuta 1942 Potten End, Berkhamsted, Hertfordshire, Englanti) on englantilainen kirjailija.


title: Gillian Rubinstein

text: Vuonna 2002 Rubinstein julkaisi kirjailijanimellä Lian Hearn ensimmäisen osan sarjasta "Otorin klaanin tarina". Sarja sijoittuu kuvitteelliseen 1300-luvun Japania muistuttavaan maahan. Kirjailijanimi Lian Hearn tulee Rubinsteinin etunimestä sekä kirjailija Lafcadio Hearnista.


title: Gillian Rubinstein

text: Rubinstein asuu Australiassa.


title: Gillian Rubinstein

text: Otorin klaanin tarina (Tales of the Otori, nimellä Lian Hearn):


title: Gillian Rubinstein

text: Tales of Otori:


title: Merkuriuksen ylikulku

text: Merkuriuksen ylikulku on ilmiö, jossa planeetta Merkurius kulkee radallaan Maasta katsottuna Auringon kiekon editse. Verrattuna toisen sisäplaneetan, Venuksen, ylikulkuihin Merkuriuksen ylikulut ovat yleisiä, sillä niitä tapahtuu 13–14 kappaletta vuosisadassa.


title: Merkuriuksen ylikulku

text: Merkuriuksen ylikulku voi tapahtua vain toukokuussa tai marraskuussa. Toukokuun ylikulut tapahtuvat Merkuriuksen laskevan solmun aikaan ja marraskuun ylikulut nousevan solmun aikaan. Marraskuun ylikulut tapahtuvat 7, 13 ja 33 vuoden välein kun taas toukokuun ylikulut tapahtuvat 13 ja 33 vuoden välein. Viimeisin Merkuriuksen ylikulku tapahtui 9. toukokuuta 2016. Seuraava Suomessa näkyvä ylikulku tapahtuu 11. marraskuuta 2019, muttei näy Suomessa hyvin.


title: Bernd Dreher

text: Bernd Dreher (s. 2. marraskuuta 1966 Leverkusen, Nordrhein-Westfalen, Saksa) on uransa lopettanut saksalainen jalkapallomaalivahti, joka edusti Saksan Bundesliigassa pelaavaa Bayern Müncheniä. Dreher on 187 senttimetriä pitkä.


title: Bernd Dreher

text: Dreher aloitti jalkapallon pelaamisen vuonna 1972 pikkuseura SV Schlebuschin junioreissa. Vuonna 1976 hän siirtyi synnyinkaupunkinsa suurseuran, Bayer Leverkusenin riveihin, jossa hän pelasi vuoteen 1990 asti. Tuona vuonna Dreher siirtyi KFC Uerdingeniin, josta hän jatkoi viimeiseen seuraansa vuonna 1996. Rooli FCB:ssä oli kuitenkin ollut pieni, koska joukkueen ykkösmaalivahdin paikkaa on jo pitkään pitänyt hallussaan seuraan vuonna 1994 tullut Oliver Kahn.


title: Bernd Dreher

text: Kaikki Dreherin merkittävät saavutukset ovat tulleet Bayernin joukkueessa lukuun ottamatta vuoden 1988 UEFA Cupin voittoa, jonka hän saavutti Leverkusenissa. Hänen saavutuksiinsa lukeutuu muun muassa kuusi Saksan mestaruutta (1997, 1999, 2000, 2001, 2003, 2008), kolme Saksan Cupin voittoa (1998, 2000, 2003), neljä Saksan Liigacupin voittoa (1997, 1998, 1999, 2000) sekä Mestarien liigan ja Intercontinental Cupin voitot vuodelta 2001.


title: Lempi (sarjakuvahahmo)

text: Lempi on Jorma Pitkäsen luoma sarjakuvahahmo, Karjalasta kotoisin oleva elämää nähnyt mummo, joka elää keskellä suurkaupunkia nosturin nokassa roikkuvassa talossaan puhuvan kissansa kanssa.


title: Lempi (sarjakuvahahmo)

text: Lopulta Lempi on lennellyt jo taivaallisissa maisemissa siivet selässään ja pyhimyskehä päänsä päällä. Keskioluesta Lempi ei ole luopunut taivaassakaan.


title: Lempi (sarjakuvahahmo)

text: Lempi alkoi ilmestyä llta-Sanomissa 1980 ja siinä käsiteltiin, savon murteella, erilaisia pinnalla olevia asioita noin viiden tuhannen stripin verran.


title: Lempi (sarjakuvahahmo)

text: Lempiä on julkaistu myös sarjakuva-albumeina.


title: Lempi (sarjakuvahahmo)

text: Kemin sarjakuvaseura jakaa joka vuosi (vuodesta 1987) sarjakuva-alan Lempi-palkinnon.


title: Killoran

text: Killoran oli kolmimastoparkki, joka kuului ahvenanmaalaisen Gustaf Eriksonin kauppalaivastoon vuosina 1924–1940.


title: Killoran

text: Aluksen oli rakentanut skotlantilainen Ailsa Shipbuilding Company, ja se oli laskettu vesille 30. kesäkuuta 1900. Aluksen kantavuus oli 3 000 tonnia kuollutta painoa, ja sen kantavuus oli 1 816,98 bruttorekisteritonnia. Alus oli 77,70 metriä pitkä, 11,90 metriä leveä, ja sen rungon korkeus kölistä kannelle oli 6,90 metriä. Syväys täydessä lastissa oli 5,40 metriä.


title: Killoran

text: Gustaf Erikson osti aluksen Englannista 2 650 punnan kauppahinnalla vuonna 1924. Sen kapteeni oli Karl Algot Leman.


title: Killoran

text: "Killoran" oli toisen maailmansodan 10. elokuuta 1940 aikana matkalla Etelä-Amerikasta Kanariansaarten kautta Espanjaan. Aluksen oli määrä tehdä välipysähdys Kanariansaarilla, mutta kovan tuulen vuoksi se joutui purjehtimaan ensin saarten koillispuolelle, josta se suuntaisi kohti satamaa.


title: Killoran

text: Alus oli juuri saapumassa käännöskohtaan, kun Saksan laivaston korvettikapteeni Hellmuth von Ruckteschellin komentama apuristeilijä "Widder" pysäytti sen. Kapteeni Leman kutsuttiin apuristeilijälle selvittämään aluksen reittiä ja määränpäätä. Selostuksen kuultuaan von Ruckteschell kuitenkin ilmoitti, että "Killoranin" lastina oli Englantiin matkalla olevaa sotakieltotavaraa ja että alus upotettaisiin.


title: Killoran

text: Kapteeni Lemanin vastalauseista huolimatta "Killoranin" miehistö ja osa ruokatarpeista määrättiin siirrettäväksi apuristeilijälle, ja aluksen ruumaan mastojen juurelle asetettiin kolme räjähdyspanosta. Nämä räjähtivät aikasytytyksellä, ja puolessatoista minuutissa parkki "Killoran" vaipui aaltojen alle paikassa 33°06' N, 34°17'W.


title: Killoran

text: "Killoranin" miehistöä pidettiin korvetilla noin kuukauden verran, kunnes heidät siirrettiin mantereelle matkalla olevaan alukseen. Koko miehistö pääsi myöhemmin palaamaan kotimaahansa.


title: Killoran

text: Kuten kaikki Eriksonin purjelaivat, alus oli vakuuttamaton, ja eikä varustaja saanut siitä mitään korvausta.


title: Killoran

text: Sodan jälkeen Hellmuth von Ruchteschell tuomittiin ainoana apuristeilijäkomentajana sotarikoksista vankeuteen, jossa hän kuoli 1948.


title: Figaro

text: Figaro voi tarkoittaa seuraavia asioita: